text:
A haya trabou cu salario mas halto cu parlamentarionan y hefenan di deparamentonan
Arhtur Dowers Parlamentario AVP
Den un forma nunca bisto, Prome Minister Evelyn Wever Croes, a converti Parlamento den un tipo di cas di cultura, caminda su persona ta bin regularmente bin haci comedia den sala di parlamento, bin gaña pueblo, bin gaña miembronan di Parlamento y riba dje esakinan ta dune aplauso.
Miembro di fraccion di AVP, Arthur Dowers a mustra durante conferencia di prensa cu Parlamento no por y nunca mester a wordo converti den un cas di cultura pero lamentablemente su persona ta constata cu ta esey Presidente di Parlamento ta permiti y parce cu esey ta loke esunnan cu ta sostene gobierno, ta gusta.
“Mi ta bisa esaki pa motibo cu den e reunion cu nos tabatin siman pasa caminda gobierno mes a invita su mes pa bin papia dira ‘deugdelijkheid van bestuur’, bin papia riba integridad, despues c’un Minister di e gobierno aki, Marisol Lopez Tromp, a bisa cu gabinete Wevr Croes ta corupto y cu tin varios minister actual bou di investigacion.
Tin tambe parlamentario di MEP, Edgar Vrolijk kende a bisa cu e no ta confia ningun minister cu ta forma parti di e gabinete aki, solamente Eveleyn y ta lanta e pregunta con e gobierno aki ta sinta sin cu e tin confiansa di Parlamento.
Acerca tin un Ricardo Croes cu ta miembro di Parlamento cu ta sostene gobierno, tambe a bisa cu Minister Presidente no ta integro y cu tin varios minister cu no ta integro. El a bisa den ‘zoveel woorden’ cu e unico minister integro cu tin den gabinete Wever Croes na e momentonan aki, ta e minister di su partido RED, esta Rudy Lampe.
Pues tin un caos total pa loke ta trata gobernacion, integridad y ‘deugdelijkhedi van bestuur’ y siman pasa ora mi persona a puntra señora Wever Croes si e por bisa nos den Parlamento si ta corecto cu su primo, cu a wordo kita for di trabou pasobra el a comete actonan di fraude, valsheid in geschrifte, cu el a licht op hendenan di gobierno, si ta corecto cu el a haya un trabou caminda e ta cay bou di Ministerraad.
Loke Evelyn a bira contesta mi persona, despues cu mi a puntra si esaki ta berdad y si e ta haya esaki corecto, el a nenga di contesta e pregunta y loke el a bira bisa parlamento ta cu su famia ta grandi, cu e ta stima su famia y cu e no ta para responsabel pa yuda ningun famia yega na un posicion.
El a bisa cu cada hende cu comete un fechoria tin su sinta riba su blaar anto el a ataca su primo cu segun su persona a haci malo y cu e no ta den MEP, pero su primo cu ta den MEP e no sa nada di dje.
Loke Evelyn no a bisa den parlamento y lo mi manda puntra esaki por escrito pa haya sa si e asunto aki a corecto, pa motibo cu informacion cu nos tin , ta cu e primo aki despues cu el a falsifica paspoort, cu el a pone Aruba su cara na berguensa, caminda nos a haya carta di ministerio di Hulanda, cu Gobernador a wordo poni den ‘verlegenheid,’ caminda despues cu e primo a wordo kita e mester a paga pais Aruba 100 mil florin, ta bin resulta cu awor e meneer aki no ta sinta riba su blaarnan pero e ta sinta riba cientos di miles di florin.
Pa motibo cu e primo aki a haya un trabou via di e Minister aki su departamento anto e parti mas tristo ta cu e meneer aki tabata traha pa un salario di ambtenaar y a bay awor pa un salario di un director.
Kiermen bo ta falsifica paspoort, bo ta perde bo trabou, bo ta wordo condena y e straf cu e ta haya di Evelyn Wever Croes ta cu e ta haya un salario cu ta mas halto c’un miembro di Parlamento.
Mi tin informacion cu e meneer aki a wordo nombra hopi tempo pasa caba pero e Minister no kier a confirma esaki pero su salario ta mas halto cu Parlamentarionan y mas halto cu diferente hoofd van dienst y director.
Mi ta punta mi mes con esaki por ta posibel ya cu tin hopi hende den Parlamento ta bati man pa e señora Minister aki, ta grita cu e Minister a haci bon trabouo pero e ora bo ta mes corupto cu e Minister aki si ta bati man pa un hende cu a comete un acto di corupcion, ta cobrando salario mas halto cu e propio grupo cu ta bati man pa e Minister.
Parti mas serio di e asunto aki ta cu nunca nos a mira un anuncio di un vacatura na RDA pa e posicion cu e ta ocupando y pa colmo si mi ta compronde bon, e no ta ni traha tur dia an RDA y cu hasta nos a wordo informa cu regularmente e ta wordo mira na Directie Arbeid, haciendo kico ningun hende sa, ya cu el a haya prohibicacion pa traha pa gobierno” Parlamentario Arthur Dowers a declara.


c: text/html

text:
ORANJESTAD – Durante e conocido show ‘Hey ta Pasco’ di Edjean Semeleer na Ser’i Noka, Minister di Cultura sra. Xiomara Maduro a sorpresa Edjean cu un reconocemento pa su gran aporte na Cultura di nos Pais. Edjean tin un trayectoria artistico di 25 aña largo. Ya for di e edad di 3 aña Edjean a cuminsa duna mini concierto pa famia, a participa den Voz-I-Landia, a graba disco compacto y ta organisa concierto pa fin di aña. Edjean a sa di gana un gran cantidad di premio y a ricibi varios reconocemento entre nan ‘Premio Mo Tito y Rufo Wever,’ ‘Den Ambiente Awards,’ ‘Premio Cultural/Persona di Aña,’ varios biaha ganador di ‘Un Canto di Himno y Bandera,’ y Edjean tabata varios biaha Rey di Dande.
E reconocemento di Edjean a haya un bunita contenido na momento cu Edjean a invita Minister Maduro pa canta hunto e clasico ‘Cunuco di Seit.’ Tabata un momento sigur historico na unda cu e mandatario na un forma spontaneo a transmiti e aprecio y sosten cu nos Pueblo tin pa Edjean como un artista Arubiano cu ta laga Pueblo biba nos cultura.
Minister Maduro di Cultura den nomber di Gobierno di Aruba ta felicita Edjean pa su 25 aniversario artistisco ta gradici’e pa su aporte na e herencia cultural di Aruba.

robotstxt: allowed

filter: keep


text: Mike Pompeo, secretario di estado a bisa cu Merca ta trahando pa implementa e ley cu ta regarda “5g Clean Path”. E administracion di Donald Trump no solamente ta lucha pa proteha Merca na frontera, pero tambe riba “Cyber Frontiers”. Tur trafico di data mobil lo wordo blokea pa drenta systema di diplomacia Mericano, si e no ta cumpli cu standardnan halto y e provedor mester ta certifica. Ningun provedor di equipo 5G cu no ta confiabel lo no tin acceso den ningun facilidad Mericano. Merca lo percura pa cumpli cu e ley di clean path. Nos lo haci nos esfuerso pa mantene nos data y nos netwerk safe di e “Chinese Comunism Party”.


text:
Den fin di siman por a nota hopi movecion di partido MEP den varios bario entre otro den Noord. E pueblo di Noord ta expresa di kier mira un cambio. Tin un decepcion grandi den partido AVP.
No solamente pasobra nan a goberna e pais aki malo, pero tambe pasobra nan ta realisa cu Mike Eman por a yuda Paul Croes, pero a prefera di laga Paul Croes hinca su mes mas den problema te cu awor e ta deteni.
Locual varios habitante di Noord ta expresa na nos tambe ta cu nan no ta aprecia e forma intimidante cu AVP ta campaña. Nan no ta interesa den papia cu e habitante, nan ta yega na grito y desordo pega bandera y si e doño di cas kier baha e bandera bek, nan ta menase y papia malo cune.
Tin un descontento grandi den Noord pa loke ta trata e partido AVP y ta importante pa señala esaki.
MEP ta sigui cu su campaña positivo y constructivo y treciendo e solucionnan realistico pa e dolornan den comunidad.
Pa haci Aruba mas sigur atrobe, pa baha costo di bida, pa miho cuido di salud, pa miho calidad di enseñansa y pa un Gobierno di hendenan integro, hendenan cu ta bisa loke nan ta bac hasi y nan ta haci loke nan a bisa, un gobierno cu bo por ta orguyoso di dje un biaha mas.


text:
45-2019 – Publico a disfruta di tremendo presentacion con p ayuda negoshi crece “How to thrive your business in a changing economy”
Oranjestad – Diabierna 27 di september ultimo Camara di Comercio y Industria Aruba (KvK) a organisa su evento anual Aruba Chamber Business Event 2019. E evento tabata uno exitoso cu a tuma luga e biaha aki den Ballroom di Hilton Aruba. E Aruba Chamber Business Event ta e gran evento anual di KvK cu ta pone enfasis riba e empresario local y ta duna atencion na topico cu ta impacta nos economia.
Pa e ocasion aki e topico di e anochi tabata dirigi riba ‘How to thrive your business in a changing economy’ caminda e importancia di yuda un negoshi bay dilanti y sigui crece a wordo discuti. E comerciante ta wordo confronta cu hopi obstaculo cu ta presente den nos economia y durante e presentacionnan a bin dilanti diferente strategia con pa vence esaki. KvK kier gradici Caribbean Mercantile Bank N.V. y ENNIA Aruba pa nan contribucion como patrocinado principal pa e evento.
Un programa cu a gara e publico su atencion
A habri e parti oficial di e anochi cu Himno di Aruba canta door di sra. Hilyann Croes. A continua cu un bunita show di baile cultural presenta pa NLG Dancers. E moderador, sr. Mark-Benson Denz a bisa publico presente bon bini y despues a toca turno na e di Presidente di Directiva di KvK, sr. Kawish Misier cu a hiba un discurso. Siguientemente Sr. Armin Solognier di Caribbean Mercantile Bank N.V. y tambe sr. Henry van den Berg di ENNIA Aruba a haya e oportunidad di duna algun palabra na e publico.
E prome presentacion di e anochi a wordo duna door di sr. Frans Ponson. Sr. Ponson ta un empresario local y un conocido comerciante. E publico a keda encanta cu su presentacion caminda e la elabora riba e topico di innovacion y con den su experiencia personal un negoshi ta crece, sigui desaroya y bay cu tempo pa por sobrevivi.
Sr. Ponson a termina su presentacion y e ora sr. Carl Gould a wordo yama riba escenario. Sr. Gould ta e keynote speaker di e evento y ta invitado internacional cu tin hopi renombre internacionalmente pa su contribucion na e exito di hopi companianan multi miyonario. Sr. Gould a duna un presentacion unda e la splica riba e 7 etapanan di crecemento di negoshi. E publico presente sigur a haya hopi informacion valido y practico pa nan negoshi. Despues cu di e dos presentacionnan a termina, a duna e publico e oportunidad pa haci pregunta na e oradornan di e evento.
Directiva di KvK a clausura e parti oficial cu algun palabra y a gradici e oradornan y tur esnan presente pa haci e anochi uno exitoso y sperando cu nos comerciantenan mira e balor cu por wordo agrega na nan negoshinan por sigui crece y stimula economia di Aruba.
Clausura cu network y bon ambiente musical
Despues di e tremendo presentacionnan a sigui cu e parti social caminda por a discuti riba e topico di e anochi y crea of reforsa e lasonan comercial den un ambiente ameno. Esnan presente por a comparti nan experiencia acompaña di un aperitivo y bebida. Pa termina e evento publico presente por a disfruta di e bon entretenimento musical di ‘N Fusion caminda publico por a goza, baila y disfruta di e evento di KvK.
En conexion cu e evento KvK a produci un encuesta pa asina colecta informacion riba e evento anual. Si bo persona tin algun comentario of sugerencia pa engrandece e evento anual di KvK y ta interesa den e encuesta, fabor di manda un e-mail na businessinfo@arubachamber.com of tuma contacto cu e departamento di BIS na telefon 582-1566 ext. 27/30. Intencion di KvK ta semper pa brinda informacion y contribui na un miho comercio cu mas oportunidad y exito pa Aruba.
Aruba, 30 di september 2019
Camara di Comercio y Industria (KvK)
Scroll To Top


text:
Cultivating Success | Herrick Henriquez
Manage episode 285845220 series 2801599
Den nos episodio aki nos twt tin un entrevista cu Herrick Henriquez, e Director nobo di Aruba Trade Industry Association ariba e topico di con bo por keda cultiva exito den bo bida y carera.
Herrick a splica cu den bo carera y bida bo por semper keda cultiva exito door di tin e "drive" pa reinventa bo mes cada biaha.
Herrick a bin di un background di Finance y Accountancy, pa e ultimo 7 aña nan a traha den departamento di Prudential & Supervision na Centrale Bank van Aruba y awo a tuma e reto nobo como- Director di ATIA un area diferente pero sigur uno "exciting".
Spoiler alert:
Pa reinventa nos mes Herrick ta splica nos mester ta open pa trece cambio nan den nos bida y ta recomenda:
1. Buska un career / coach - esaki ta "challenge bo haci cos nan nobo"
2. Scucha un podcast of lesa buki - cuminsa cu esun nan cu bo ta haya leuk
3. Wak kico bo interes nan ta
4. Haya idea nobo nan di podcast / buki y applica esaki nan
5. Cuminsa poco poco - lesa un buki y keda practica e habito aki
6. Bira bo habito nan - si bo kier lesa mas bisa bo mes "I am a reader" y asina bo lo cuminsa actua asina
7. Cool idea- 5 am club- lanta tur dia trempan y dedica na haci ehercicio, lesa y traha riba bo spiritual well being
8. Pone bo meta nan di cada dia y "keep track" di esaki nan
Hasiendo cos nan asina diferente bo ta keda traha riba bo desaroyo profesional y personal y asina keda cultiva exito den bo carera y bida.
Pa mas informacion :
https://www.facebook.com/herutje
https://www.instagram.com/herutje/
97 afleveringen


text:
DEN HAAG – Minister di Asuntunan Interior i Relashonnan den Reino (BZK) Ronald Plasterk no ta kompartí e opinion di e informashon ku a sali djabièrnè di Raad van State. Ei e wes di gobernashon di mas haltu di Hulanda ta intimá ku e instrukshon na gobernador di Aruba na yüli 2014 tabata ílegal.
“Minister di Asuntunan Interior i Relashonnan den Reino ta rekonosé e kuadronan ku Raad van State a poné. E instrukshon na gobernador di Aruba, pa no firma e presupuesto inisial sin investigá mas aleu, tabata kai den e kuadronan aki”, Plasterk ta bisa.
Pero profesor Arjen van Rijn ta husga severamente riba e posishon ku e minister a tuma. “Segun mi nan no a lesa bon na BZK. Un instrukshon no por tin komo meta pa para gobernador di konfirmá un landsbesluit. Esaki no ta pèrmití hurídikamente.”
IMF
Na yüli di 2014 gobernador di Aruba, Fredis Refunjol, a haña un instrukshon di Konseho di Minister di Reino pa no firma e presupuesto. E instrukshon aki a sali pasobra entre otro Fondo Monetario Internashonal (IMF) tabata prekupá pa e finansanan di gobièrnu arubano. Segun Van Rijn esaki no ta relevante hurídikamente.
E agregashon den e deklarashon di e minister ku gobernador lo mester hasi un investigashon promé ku e firma presupuesto, segun e sabio di derecho polítiko no ta sirbi. “Gobernador no a haña espasio pa su propio konsiderashon, e mester a pone e asuntunan ‘on hold’. Pero no ta posibel pa investigá un instrukshon di Den Haag intensivamente. Gobernador por firma un landsbesluit òf mand’é bèk, mas ku esaki e no por skohe.
‘Indigno’
E posishon di ministerio ta iritá Van Rijn. “Mi no ta komprondé pakiko nan no ta atmití numa ku nan ta fout. Raad van State a husga, kla. Pa awor nan evadí mi ta haña inprofeshonal i indigno.”
“Ku esaki atrobe a prueba e nesesidat di un areglo di disputa. Ounke mi no ta kere ku esaki ta yuda riba e kaminda pa un areglo asina. Mirando e posishon di Hulanda no ta algu ku por ferwagt. Mi ta ferwagt ku nan lo trata di want’é te despues di e próksimo elekshonnan di Tweede Kamer”, Van Rijn ta bisa.
Reakshon
Plasterk a anunsiá ku mas lat e siman aki e lo duna Tweede Kamer un reaksho riba kontenido.
Outor Pieter Hofmann


text:
Kiko ta fé den Dios, amor di mama, libertat di prensa, derechi di voto, dignidat i e nesesidat universal pa keda balorá komo ser humano? Difísil pa duna un kontesta konkreto. Bèrdat no por kome religion, kompashon, libertat òf rèspèt. Nan no ta kos di kome pero balornan ku nos komo ser humano ta haña nesesario pa hiba un bida felis.
P’esei e asuntu di “bo no por kome outonomia” den un diskushon ku lo mester ta tokante di kon ta drecha kalidat di bida di nos poblashon i alsa kalidat di gobernashon ta un diskushon inútil ku no tin balor agregá. Por sierto e tipo di bruamente di tera aki no ta deskonosí. E ta un ehèmpel palpabel di gruponan ku ke imponé nan boluntat riba otro, hasiendo maluso di nesesidatnan básiko (manera hamber i pobresa) di otronan. Literatura manera New Perspectives on Slavery and Emancipation ta mustra kon doñonan di katibu tabata kombensí ku trabou pa e katibu ta mas importante ku su libertat. Den añanan 60 na sur di Merka esnan na poder tabata enfatisá ku derechinan sivíl pa e Merikanonan pretu no tabatin prioridat. Na Kòrsou tambe a kuestioná e meta ku derechi di voto universal i eliminashon di diskriminashon institushonalisá kontra di hende muhé, ta sirbi.
Lokual nos no mester den e situashon krítiko aktual ta diskutí ku por kome outonomia si òf no. Simplemente e no tin un balor agregá, ni pa e grupo ku ke mantené outonomia, ni pa esnan ku ke entregá outonomia. Ami lo konsehá esnan pro-outonomia splika ki kaminda nan ta bai kana pa nos manehá nos tareanan outónomo mihó ku tabata e kaso te ainda. Esnan ku ta bende e modelo di Boneiru, munisipio di Hulanda òf parti di Union Oropeo (EU) via UPG, mester sali i splika ku kontenido kon nan ta bai hasi esei. Splika kon leu ta ku Hulanda i kiko e kondishonnan ta. Ya tin un bista (preliminar) pa e kaso di Kòrsou? Meskos ta konta pa UPG. Kon ta bai negoshá ku e 28 paisnan den EU pa haña ‘uitzonderingen’ ora bira UPG? Ku UPG lo mester bin euro, pero kiko esaki kiermen pa nos ekonomia ku ta den e zona di US dollar? Kiko ta e konsekuensianan di UPG pa e.o. sektornan di finansiero internashonal, refineria i peska? Òf ta despues ku basha firma pa bira UPG/munisipio ta bai wak kiko ta kiko?
Ta hopi kurioso ku te ainda a skohe pa no bai den kontenido, pero pa un diskushon sin pia sin kabes. Òf no ta dje straño ei ‘after all’ mirando ku ‘cueste lo que cueste’ ke yega na poder na mart 2021? Lo no ta promé biaha. Nos sa di pasado ku ora bo no por splika ku kontenido, ta stroi plaka pa konfundí e masa.
Willemstad, Kòrsou


text:
KRALENDIJK – Fin di siman pasá, pa ta mas eksakto djasabra último den Stadion di Playa den oranan di anochi, e tim di futbòl Vespo Red Diamonds di Rincon, a gana di e tim di Flamingo Girls na pinalti, esaki despues ku e partido a finalisá empatá 1-1.
Tabata Flamingo ku a bai dilanti 1-0 den e partido, pero Vespo Red Diamonds poniendo preshon ta logra empatá e partido.
Tabatin mas atakenan ku Vespo Red Diamonds no a logra hinka mas gol, e partido ta finalisá den empate di 1-1.
Ku e resultado aki a bai over na pinalti i Vespo Red Diamonds ta gana di Flamingo.
Tabata un partido femenino amistoso promoviendo e deporte di futbòl femenino, di kua e partido aki a tuma lugá durante e torneo Titans Cup 2020 di s.v. Uruguay.
Na final di e partido dirigentenan di s.v. Uruguay, a hasi entrega di un trofeo komo rekuerdo di e viktoria aki den torneo Titans Cup 2020.
Riba potrèt e timnan i tambe entrega di e trofeo.
VESPO RED DIAMONDS A GANA FLAMINGO GIRLS
KRALENDIJK – Fin di siman pasá, pa ta mas eksakto djasabra último den Stadion di Playa den oranan di anochi, e tim di futbòl Vespo Red Diamonds di Rincon, a gana di e tim di Flamingo Girls na pinalti, esaki despues ku e partido a finalisá empatá 1-1.


text: Diamars mainta durante cu un grater di D.O.W. tabata trahando riba caminda e chauffeur di un Kia Picanto a bay su tras pega pega y na un dado momento e grader a bay reverse y e auto chikito no tabata visibel esaki a dal riba dje. Afortunadamente ningun hende a resulta herida. Pero esnan den e auto a keda tur spanta y a baha reclara e conductor di e grader y ora esaki a sosode esnan di Forensys a yama polis mesora y ora trafico a presenta a bin resulta cu esaki no ta un accidente pa polis y cu ta Forensys mes tin cu atende esaki.


text:
Dia 20 pa 22 di october proximo, cuminsando pa 7:00 pm, Grupo Rumannan den Oracion ‘Beato dr. Jose Gregorio Hernandez’, lo bay tin un Tridium na cas di oracion situa net patras di Pius X School, den Caya Appeldam 8.
Ta invita tur devoto, miembro, pueblo di Dakota y Aruba henter pa bin celebra cu un brindis chikito riba dia 22 di october 2021 na Cas di Oracion.
Despues pa dia 26 di october 2021, pa 6:00 pm, e grupo ta sali fo’i Cas di Oracion cu un procesion pa misa Birgen di Fatima. Grupo ta pidi tur persona cu no por cana, trece nan den rolstoel pa nan por asisti den e procesion y misa. Tambe tur devoto, miembro, pueblo di Dakota y Aruba bin compaña nan, p’asina celebra un bunita Santo Sacrificio di misa riba e fecha natal di ‘Beato dr. Jose Gregorio Hernandez’.
Ta pidi tur persona bin c’un bela blanco den glas chikito, bisti cu blusa/camisa blanco y cu carson preto y cu tapaboca (mondkapje)
Ta spera tur persona n’e Tridium y tambe pa asisti na e procesion cu lo culmina cu un Santo Sacrificio di misa.
Pa cualkier pregunta por tuma contacto libremente cu Azucena (Suzie) Henricus, cel: 594-3208.
GRADICIMENTO
Despues di cuater siman di reapertura di Cas di Oracion Beato dr. Jose Gregorio Hernandez, cu tabata un exito total, ta gradici e pastoornan y diacono, tocado, e boluntarionan cu a yuda y tur esunnan cu a haci un donacion. Un danki di curason pa boso colaboracion. Si ta e caso cu por a lubida un persona ta pidi disculpa pa cu esaki.


text:
Kralendijk – Den Reino hulandes tur aña riba promé di yüli ta konmemorá ku a abolí sklabitut. Sekshon di Kultura, Arte i Literatura (SKAL) huntu ku departamento Komunikashon i Protokòl e aña akí a fasilitá den un grupo di trabou di Entidat Públiko Boneiru un kompetensia di poesia bou di alumnonan di skolnan básiko, tokante e nifikashon di libertat. Riba 30 di yüni 2021 a entregá e promé premio i un trofeo eskolar na Djuga van Voorn di grupo 8A di Skol Amplio Papa Cornes. E promé i di dos finalistanan tabata respektivamente Mauro Cicilia di Skol Básiko Aquamarin i Andrika Rowe di Kolegio San Luis Bertran. E kompetidornan a duna di konosé ku nan a haña inspirashon for di mayor- i maestronan. E poesianan ta demostrá konsientisashon i empatia pa e doló, emansipashon i labor infantil fòrsá di awendia. Entidat Públiko Boneiru i SKAL ta gradisí e skolnan pa nan partisipashon.
Pa kanadónan FuHiKuBo a organisá un kaminata históriko ku Boi Antoin i deklamadó, Jeaniro Dorothea. Tabata un evento bon bishitá ku mas di 40 persona di diferente desendensia kultural i edat. Boi Antoin a guia e kanadónan den skuritu for di Pos di Cuba pa e lanthùis skondí, Yato Baco. Meimei di yatu- i ramanan el a konta tokante historia di e sitio i a papia ampliamente tokante sklabitut na Bonaire i e akontesimentunan rònt di su abolishon. Ounke ku e luna yen no laga mira su mes bon, tabata un anochi interaktivo eksitoso, kaminda e oudiensia tabata kologá na lepnan di e oradónan. Sr. Dorothea, konosí di e kompetensianan di ‘Arte di Palabra’ a deklamá un poesia tokante sklabitut i pordon. Un momentu honorabel di rekonosementu tabata ora a lesa nòmber di antepasadonan sklavisá ku durante e liberashon a haña nan libertat na Yato Baco.
Riba promé di yüli tabatin presentashon di un dokumentario den e bario Tera Kòrá. A kuminsá e anochi ku tene un minüt di silensio, pa konmemorá e fecha promé di yüli. E grupo di trabou a laga traha un mini dokumental den kua ta entrevistá siudadanonan boneriano tokante sklabitut i su abolishon i a pasa esaki tambe na e anochi. Despues di e dokumentario‘Sombra di koló’ di antropólogo Angela Roe, a sigui un kombersashon entre públiko, kaminda hendenan a fosiferá nan mes tokante e tema kiko e ta hasi ku nan personalmente. Grupo Ashé a deleitá e públiko for di kuminsamentu te final. E grupo di trabou ta wak bèk na un trayekto bunita i ta bai prepará pa futuro eventonan pa ku e tema aki. E grupo di trabou ta konsistí di empleadonan públiko di entidat públiko, di gobièrnu sentral i representantenan di instansianan kultural di Boneiru. Por wak e produkshon sinematográfiko di tres minüt ku suptítulo na papiamentu i ingles riba Youtube bou di e nòmber “Brasa bo libertat, pa e por resoná


text:
Gregory Fung A Fat di 297-Farm:
Aruba tin hopi potencial pa desaroya e sector agricultural
24 di september 2020 ta keda marca como un dia historico na Aruba, pasobra nunca prome Aruba a conoce un desaroyo manera cu ta tumando luga den e industria di agricultura. Director di 297-Farm sra. Patricia Mitton a firma cu Minister Marisol Lopez - Tromp e otorgacion di tereno di huur comercial na Savaneta. Cu e paso aki Gobierno ta lantando un pilar economico nobo.
Sr. Fung A Fat a splica cu e ta contento di mira e gran interes tanto di Gobierno y di comunidad den e sector agricultural. 297-Farm tin algun aña den e industria y por a tuma nota cu anteriormente no tabatin mucho interes, pero desde Covid hopi cambio a tuma luga y e interes a crece hopi cual ta positivo.
Mas hende ta planta y pues aworaki localnan tin mas opcion pa cumpra berdura produci na Aruba mes y cu ta di bon calidad y pesey mester sostene otro.
Seguridad di cuminda (Food Security) ta un topico popular mundialmente y sigur ta toca Aruba tambe. E tema aki ta encera accesibilidad di cuminda nutritivo na un bon prijs. Pues ta importante pa nos muchanan wordo educa riba kico ta bon pa come y tambe con pa produci y cosecha esaki nan mes (no lesa den buki solamente).
Concluyendo sr. Fung A Fat a enfatisa cu tur esaki ta posible si na Aruba nos sostene otro y kere den e calidad di productonan cu ta crece na Aruba mes. Aruba tin hopi potencial pa desaroya e sector agricultural, sigur cu sosten di Gobierno den 5 pa 10 aña lo por tin mihor garantia di compania na Aruba.


text:
Esaki ta e oportunidad pa train na Brazil Taekwondo Stichting hunto cu e team di Train Hard Fight Smart pa siña y practica Taekwondo. Por acudi na e gymzaal di Tarcisius Kleuterschool situa na Brazil 39-A, for di 5’or pa 6’or di atardi pa mucha di 5 aña te cu 13 aña y 6’or pa 7’or di anochi pa mucha y adulto for di 14 aña bay ariba. Training ta Dialuna, Diaranson y Diabierna y for di 20 te cu 31 di Augustus tin proefles. Les ta wordo duna door di e legendario Alberto Klabér y algun miembro elite di e team di Train Hard Fight Smart.
Train hunto cu e team di Train Hard Fight Smart cu a representa Aruba rond mundo, participando den campeonato Mundial, Pan Americano y den teamnan di TK3, TK4 y TK5 na Corsou y Suriname unda cu a gana e Copa pa varios aña. E team di Train Hard Fight Smart a representa Aruba for di Corsou te na Korea, Korea ta madre patria di Taekwondo y eynan a logra gana Oro, Silver y Brons. Rumannan Klabér a representa Hulanda den Nederlandsche Kampioenschappen y Zahyon Klaber ta dos aña consecutivo campeon di Hulanda, mientras cu Joshua Klaber ta sub campeon.
Biahando rond Mundo representando Aruba bou guia di coach Master Alberto Klabér y for di ex campeon Mundial, campeon di Europa, Olimpico Master Henk Meijer.
Atletanan di Brazil Taekwondo Stichting a participa den Camp Training na Europa y Latino America.
Brazil Taekwondo Stichting su team di Train Hard Fight Smart ta forma atletanan for di e comienso te cu atletanan elite.
Probecha di e oportunidad pa train cerca Brazil Taekwondo Stichting. Bira docente y train Taekwondo, bira Polis y train Taekwondo, bira bodyguard y train Taekwondo y asina por sigui menciona. Mas informacion tocante di e plan di 2022/2023 por haya ariba e dianan menciona aki riba. Follow nos ariba e Facebook Page di Stichting Brazil Taekwondo.


text:
Disfrutá di tabaku na un manera inkreibel
Tokante nos.
IQOS ta pertenesé na Philip Morris International (PMI), un di e kompanianan lider den tabaku na mundu. Tabaku di promé kalidat ta loke nos ta hasi mihó – seis di e 15 mihó markanan internashonal na mundu ta inkluí den nos portafolio. Pero mañan ta mustra diferente. Inovashon ta den nos sanger – tur kos a kuminsá ku un soño pa remplasá sigaria ku mihó alternativa. Nos a haña e mihó sientífikonan, a invertí mas di 3 bion dòler i a uza kasi 10 aña pa perfekshoná e diseño, siensia I teknologia di IQOS ku bo konosé awendia. Tin kaba mas di 5.6 mion usadó di IQOS na mundu, kada un a kambia eksitosamente pa IQOS.
Kon IQOS ta traha?
Teknologia di kategoria superior I siensia di pionero ta e wesu di lomba di IQOS. Nos tabata sa ku e lo tabata un avanse hopi grandi pa kuminsá kambia e futuro di disfrutá tabaku. I ku IQOS, nos a logra nèt esei. A traves di Teknologia IQOS HeatControl™ nos por keinta tabaku te 350°C, sin kim’e. E resultado? E berdadero sabor di tabaku – sin vlam, sin shinishi, sin chansa.
Di nos famia, pa bo.
E estilo elegante i kompakto di IQOS awor ta ofresé dos uso konsekutivo sin ku bo mester rekargá e aparato.
IQOS 3 Multi ta un solushon integrá ‘pocket-size’. Un solushon kompakto, ‘tur-kos-den-un’ ku ta fasilitá bo pa por tin 10 eksperensia un tras di otro promé ku bo mester rekargá. E ta perfekto pa ora bo ta den moveshon.
E IQOS 2.4 Plus i IQOS 3 ámbos ta un sistema di tres parti; ku un ‘holder’, ‘pocket charger’ i un HEETS TM Tobacco stick. Pone un HEETS tobacco stick den e holder, pusha e boton i disfrutá satisfakshon berdadero di tabaku. Ora bo kaba, pone bo holder bèk den e pocket charger i un par di minüt despues bo holder lo ta kargá, kla pa bai atrobe..
Benefisionan IQOS.
Kambiando e eksperensia tradishonal di huma pa algu mihó ta nos prioridat. I e benefisionan di IQOS ta papia pa nan mes – sin kandela, sin huma, sin shinishi i ku ménos holó.


text:
DEBI NA PROMÉ PASO DEN MODERNISASHON DI AQUALECTRA NO POR KUMPRA PAGATINU, NI KONSULTÁ MIKUENTA DI DJASABRA 10 OR DI MAINTA PA DJADUMINGU 6 OR DI ATARDI.
Kòrda kumpra bo PAGATINU na tempu!
DEBI NA PROMÉ PASO DEN MODERNISASHON DI AQUALECTRA NO POR KUMPRA PAGATINU, NI KONSULTÁ MIKUENTA DI DJASABRA 10 OR DI MAINTA PA DJADUMINGU 6 OR DI ATARDI.
Willemstad- Siguiendo desaroyonan mundial i moderno, Aqualectra ta konstruyendo e kompania di Utilidat di Futuro pa por funshoná a base di mihó maneho interno i ofresiendo mas benefisio na su klientenan. Pa logra e meta grandi aki Aqualectra ta hasiendo invershon kuantioso den teknologia i tambe invirtiendo den su empleadonan pa krea e transformashon di e organisashon. Aqualectra a kuminsá un proseso di kambio dirigí riba inovashon i uso di teknologia moderno pa por funshoná mas efisiente i efektivo ku ménos desperdisio. Aqualectra ta pone énfasis riba profeshonalismo, servisio i komunikashon ekselente tantu interno komo ku su klientenan.
Aqualectra den último lunanan a bin ta prepará un proyekto grandi di outomatisashon kaminda lo mester amplia e parke di kòmpiuter ku ta prosesá tur dato ku Aqualectra mester pa por duna su klientenan servisio. E proyekto di outomatisashon aki, ora ku e terminá, Aqualectra lo presentá mas fasilidat pa por sirbi e kliente.
E trabounan aki ta nesesario pa Aqualectra dal e promé paso rumbo pa e kompania di utilidat di futuro. Esaki ta un paso grandi i históriko ya ku unabes e paso keda realisá, Aqualectra lo por sigui hasi preparashon pa introdukshon di sistemanan outomatisá tantu den su atministrashon, komunikashon komo distribushon di awa i koriente.
Debí na trabounan ku mester hasi na infrastruktura di kòmpiuter i komunikashon di Aqualectra, mester para tur sistema outomatisá pa un periodo di 32 ora pa por hasi e trabounan plania. Durante di e periodo aki lo NO ta posibel pa kumprá Pagatinu na ningun lokalidat ni lo por konsultá e portal di kliente MiKuenta. E trabounan lo tuma lugá for di djasabra 3 di yüni, 10 or di mainta te ku Djadumingu 4 di yüni 6 or di atardi. Durante di e periodo aki ningun punto di benta no por bende Pagatinu. Si lo por paga resibu normal via di Pagomátiko i PagaFasil na tur punto di benta
Aqualectra ke pidi un i tur pa ku mester kumpra Pagatinu òf konsultá MiKuenta pa hasi esaki promé ku 10 or di mainta djasabra 3 di yüni òf despues di djadumingu 4 yüni, 6 or di atardi. Huntu nos lo dal pasonan pa krea NOS kompania di utilidat di futuro.
Nos website, http://www.aqualectra.com, facebookpage, Aqualectra.Utility i Sentro di Kontakto 08000135 si ta keda aksesibel.
Aqualectra ta pidi diskulpa pa e inkonbeniensia ku e interupshon lo trese i ta hasi su máksimo esfuerso pa kaba ku e trabounan den e tempu menshoná.
Atentamente,
Aqualectra Sharo Bikker


text:
Wabi
Wabi òf Hobada (nòmber sientífiko: Vachellia tortuosa òf Acacia tortuosa) ta un tipo di palu chikito ku ta pertenese na e famia Fabacaea. Su nomber di antaño tabata "kashang".[1] E ta aparesé den naturalesa na Aruba, Kòrsou i Boneiru. Na Aruba e ta konosí solamente komo "hobada" òf "hubada".
Wabi ta wordu enkontra den habitat tropikal i desierto, ku ta extende di Florida, Karibe, Mexico sentral i parti panort-pabou te kosta nort di Sur Amérika. E ta un mata di mondi o palu chikito ku por alkansá un haltura di 3 pa 6 meter.[2] Su stèk i stelchinan tin sumpiña diki den forma silindriko i angular di 0,5 te 4 cm. E mata ta distingui su mes pa su ramanan kòrkobiá manera su nomber ta indika.
Den temporada di sekura e wabi ta saka flor. Su flor ta den forma di un bola chikitu koló hel ku un diameter di 10 mm. Su fruta ta den forma di bon baliña.
E obra "katedral di sumpiña" di e artista Herman van Bergen ta traha ku tak'i sumpiña di e mata wabi.


text:
Riba 29 yanüari 2011, riba petishon di Partido Demokrat Boneriano, mi a tira un diskurso* na Eddy’s Bar and Restaurant riba struktura estatal. Tabata mi terser diskurso ya ku for di 2004 mi a papia di UPG (integrashon den EU) ku e tempu ei tabata e sabor di dia di algun polítiko ku despues a bira ‘Direkte banden met Nederland’ pa finalmente resultá den “Openbaar Lichaam” òf “integratie in het Nederlandse Staatsbestel”. Pa ami, un “witgewassen annexatie”.
Mi a atvertí Boneiru -i esaki ta konta pa tur ku ta propagandá struktura estatal komo e píldora mágiko- kon peligroso ta pa presentá pueblo ku espektativaman irealístiko, prinsipalmente e ‘voorzieningsniveau’ ku ta konta den e pais(nan) na kua bo ke bai pertenesé. Nunka ta papia di e debernan i tampoko por produsí palabrashonnan firme hasí ku loke ta primintí ta loke ta haña ora bo keda aneksá. Ta bende pueblo ‘gebakken lucht’.
Algun sita di mi diskurso: “Lo tin mas plaka, mas betòn na Boneiru, pero kon esaki lo ta repartí? E Boneriano lo sigi sinti su mes na kas òf komo un estranhero? Kon lo atendé ku ‘gelijkheidsbeginsel’ primintí, kuantu influensia e Boneriano tin riba su mes bida? Identidat i e alma di e pueblo lo bai pèrdí? Esaki tabata mi opservashonnan 5 aña promé ku Evaluatiecommissie van de nieuwe staatkundige structuur Caribisch Nederland a kritiká e proseso di integrashon estilo munisipio.
“Nos mester realisá ku no tin un ‘easy way out’ pa yega na bienestar i otro pais no por desaroyá bo. Plaka so no ta desaroyo”, mi a konkluí ilustrando esaki ku ehèmpelnan den mundu basá riba mi èksperensia ku Nashonnan Uní. Desaroyo ta mará na kalidat i transparensia di nos strukturanan demokrátiko i hende kapasitá i íntegro pa manehá. Nos no a kumpli ku e meta aki, pero mester hasi’é.
Awe ku plaka brutu, ke kombensé nos ku integrashon den Hulanda/EU lo hasi nos felis i hisa kalidat di bida. No ta menshoná debernan, ni palabrashonnan hasí ku Hulanda/EU, ni pèrspèktiva ku lokual ta primintí lo bira realidat. I si bo mira bon, esnan ku ta bende nos e soño di munisipio tampoko sa kiko hasi pa drecha nos lugá. Nan ta simplemente un ‘salesperson’, un ‘tussenpersoon’ kla pa entregá nos den man di otro pais pa esaki hasi e trabou. Ban siña di Boneiru.
Willemstad, Kòrsou
*Boneiru: Respice, Adspice, Prospice


text:
Despues di e anunsio ku Delta lo oumentá su kantidat di buelo for di Atlanta pa Boneiru pa e temporada drùk di wenter, awor American Airlines a anunsiá buelo diario for di Miami durante e periodo drùk di wenter, tambe buelo adishonal riba djaluna. E notisia aki ta bin komo resultado di esfuersonan di rekuperashon kontinuo di Tourism Corporation Bonaire (TCB) pa hasi e akseso pa bishitantenan por yega nos isla mas fasil, kombiná ku e demanda ku American Airlines ta risibiendo riba su buelonan direkto aktual for di Miami pa Boneiru.
Kuminsando 8 di novèmber, American Airlines lo añadí un di 3 buelo na su skema kual aktualmente ta konsistí di buelo riba djarason i djasabra. E buelo èkstra lo ta riba djaluna. Adishonalmente, lo pone un avion mas grandi riba djasabra kual lo bira un avion 737, ku lo trese èkstra kapasidat di stul, kaminda lo tin 44 stul èkstra pa pasaheronan. Pa finalisá, American Airlines lo ofresé buelo diario entre 16 di desèmber 2021 pa 3 di yanüari 2022, dor ku ta kalkulando ku e temporada aki lo bai bira unu hopi drùk pa biaheronan.
“Prome Delta i awor American Airlines. Nos ta sumamente kontentu ku e demanda haltu ku nos isla ta risibiendo di e aerolíneanan grandi aki. E buelo adishonal aki ta mustra ku TCB ta kontinuá ku su esfuersonan di rekuperashon pa ofresé biaheronan aun mas opshon i buelo direkto pa nos isla,” Miles Mercera, direktor di TCB a bisa. “Komo parti di nos plan di rekuperashon di turismo, nos lo kontinuá ku esfuersonan i ta antisipá mas desaroyo, i nos ta spera mas notisia positivo. Nos ta spera di sigui mira oumento den turismo i tambe nos ekonomia lokal, mientras nos ta sigui riba e kaminda pa rekuperashon.”
Ademas Hennyson Thielman diputado di turismo a bisa, “Nos ta kontentu ku e oumento di buelo di tantu Delta i awor AA. Esaki ta e direkshon di e “Tourism Recovery Plan” i un resultado direkto di tur e esfuersonan ku nos a bin ta hasi pa rekuperá e merkado merikano. E periodo benidero ta mustra di bai ta unu drùk, kaminda komersiante nan den e sektor di turismo por bai spera moveshonnan ekonómiko positivo atrobe.”
American Airlines su buelo di djarason i djasabra ta sali for di Miami 10:45 i ta yega Boneiru 13:22, dunando bishitantenan sufisiente tempu pa eksplorá nos isla. E buelo bèk ta sali Boneiru 15:20, i ta yega Miami 18:36. E buelo nobo di djaluna lo tin mesun orario.


text:
Djárason último trahadónan sosial a risibínan sertifikado pa e método di taksashon“GezamenlijkInschatten van Zorgbehoeften” .
Sento Hubentut i Famia(CJG) a introdusí e método di trabou “GezamenlijkInschatten van Zorgbehoeften”. Señoranan NicolleVerstraeteni Tanja Boeije di “Nederlands Centrum Jeugdgezondheid” tabata e trainernanpa ku e método aki. Un di e metanan prinsipal pa a introdusí e forma nobo di trabou aki ta pa analisá i taksahuntu kue kliente su situashon. Ademas e método ta fasilitá señalamentu di e posibel nesesidat pa kuido i/o sosten sosialserka e kliente, hóben o famia.
Banda di e trahadónan di CJG e trahadónan di Desaroyo Integral di Bario i Direktorado Komunidat i Kuido tambe a tuma parti na e training. CJG kier di e forma aki sigui traha riba e kalidat di yudansa alabes garantisá kontinuidat, uniformidat i trabou den koperashon. Pabien na tur e trahadónan sosial


text:
Persikushon polisial ta terminá den aksidente
Persikushon polisial ta terminá den aksidente
Den oranan di mainta tabata tin un persikushon den bario Matansia. Motibu pa kual agentenan polisial tabata persiguí e vehikulo en kuestion no ta konosí. Shofer di e vehikulo ku agentenan tabata persiguí a pèrdè kòntròl riba e vehikulo I a bai resultá den un kas. Habitantenan di e kas a lanta haña e vehikulo den nan kas. Un hòmber ku tabata komo pasahero den e vehikulo a resultá heridá i mester a keda transportá pa poliklinika den situashon kritiko. Investigashon den e kaso aki ta kontinuá.


text:
SIMAN DI VACUNACION DEN AMERICAS “Vacunacion: hinca bo miho goal”
Den cuadro di ‘Siman di Vacunacion den Americas’ Departamento di Salud Publico, Seccion Cuido Salud Hubenil (Jeugdgezondheidszorg) conhuntamente cu Wit Gele Kruis (WGK) ta organisa un extra campaña pa muchanan naci na aña 2009 cu te ainda no a haya e vacunanan di refuerso na edad di 4 aña. Ta trata aki di dos vacuna: uno contra difteria, kinkhoest, tetanus y polio (DKTP) y uno contra cacheton, sarampi y sarampi Aleman (MMR). Esaki ta tuma luga diarason 30 di april di 7’or di mainta te cu 7’or di anochi na consultorio di WGK Noord, Sta.Cruz y San Nicolas. Esaki ta conta pa tur mucha naci na 2009 di cualkier bario cu falta e vacunanan menciona. Ta pidi mayor pa trese e buki di vacunacion si esaki ta disponibel. Lo no tin ningun gasto envolvi pa vacuna bo yiu. Hasi uso di e oportunidad aki pa vacuna bo yiu!
Desde 26 di april te cu 3 di mei, paisnan den e region panamericano, conhuntamente cu Organisacion Pan Americano di Salud (PAHO) y otro partners, ta celebra e di diesdos (12) edicion di ‘Vaccination Week in the Americas’. E tema regional pa e siman di vacunacion 2014 ta “Vacunacion: hinca bo miho goal” (“Vaccination: your best shot”). E yamada aki pa tuma accion a keda scogi pa enfoca riba e importancia di ta proteha contra malesanan prevenibel pa medio di vacuna y particularmente sarampi y sarampi Aleman den contexto di celebracion di Copa Mundial benidero na Brasil. Di e 32 paisnan participando den Copa Mundial, 19 a raporta casonan di sarampi na 2013.
E region panamericano a interumpi transmission endemico di sarampi na 2002 y di sarampi Aleman na 2009. Paisnan den nos region ta finalisando e proceso di documenta y verifica e eliminacion di sarampi, sarampi Aleman y sindroma congenital di sarampi Aleman. Mientrastanto, sarampi ta circulando mundialmente y paisnan manera Brasil, Canada, Ecuador y Estados Unidos, a raporta casonan di sarampi liga na casonan importa di otro region. Aumento di biahamento internacional y movecion di hende den cuadro di Copa Mundial lo aumenta e riesgo di casonan importa di sarampi, sarampi Aleman y otro malesanan cu por wordo preveni pa medio di vacuna.


text:
Subsidio na Empresa Mediano y Chikito
Den cuadro di maneho pa cu e crisis di COVID-19, Ministerio di Finansas, Economia y Cultura ta bay otorga un subsidio na empresanan mediano y chikito. Unda pa entrega e peticion pa por ricibi e subsidio y su rekisitonan lo keda publica despues.
E intencion ta pa e pago di e subsidio aki tuma luga mediante SVb.
Pa e motibo aki nos ta urgi tur empresa pa controla tur e informacion di e empresa riba e portal di MiSVb. Por habri y controla esakinan bao e tab ‘Compania’. Nos ta urgi pa esnan cu ta desea di aplica pa controla muy en especial:
1. E number di cuenta di banco di e compania
2. Cu e nomber di e cuenta di banco ta cuadra cu e nomber di e compania
Si bo no ta registra ainda riba MiSVb bo por ricibi ayudo via nos Helpdesk MiSVb: helpdesk@svbaruba.org of WhatsApp +2975272740.
Pa mas informacion tuma contacto cu nos via info@svbaruba.org.


text: Diadomingo atardi a drenta informe di cu lo tini un mondi na candela na Ayo, mesora a dirigi tanto polis como bombero na e sitio. Na yegada di e patruya a bin descubri cu esaki no tabata e caso pero cu tabata un vehiculo U.T.V. tabata full na candela y sacando hopi huma preto. Na yegada di bombero a paga e candela di vehiculo por completo. Un rato desues cu bomberonan a bay for di e sitio bisinja eybanda mes a haya nan mes ta combati un candela di yerba chikito cu a surgi debi na e U.T.V. cu a kima y bomberonan no a blus na e candela.


text:
E promé biaha ku den nos demokrasia ta duna gobernashon (Bestuur) poder eksepshonal tabata durante di Dos Guera Mundial (WWII).
Riba 10 mei 1940, Gobernadó Wouters ta proklamá: “Kòrsou komo parti di Hulanda tambe ta den guera ku Alemania i ta prepará pa kualkier eventualidat”.
Separadamente ta proklamá ku Bestuur tin poder di sensura pa tuma akshon ora ta nesesario pa no peligrá pais eksponiendo informashon (militar) sensitivo òf insultá aliadonan. Ta instalá un Biezondere Rechtbank pa atendé ku e poder ekstraordinario di Bestuur, lesa Prokuradó General (PG). Infrakshon tabata karga un kastigu máksimo di un (1) aña den prizòn òf multa di Naf. 600.
Ta nombra Eduard Elias komo e Sensuradó i Hefe di Servisio di Prensa Gubernamental. Sr. Elias, periodista Hulandes, tabata na Mexico ora guera a start i a buska refugio na Kòrsou. Apesar di su funshon, e tabata un figura paternal, simpátiko i respetá, tambe pa prensa. E tabata biba den Prinsenstraat i semper tabata frekuentá café Lido (Gomezplein) òf d’Orient (Handelskade).
Sensura a konosé varios etapa durante WWII. Den komienso e tabata amplio i tabata kubri prensa, tur kos imprimí, radio, yamada telefóniko, komunikashon verbal òf gráfiko, potrèt i trahamentu di pelíkula. Tur karta tabata suheto na sensura. Pues, habri, lesa i kambia e kontenido. Ora Gobernadó Kasteel riba 15 yüli 1942, remplasá Wouters, ta flèksibilisá sierto aspektonan di sensura.
E medida di eksepshon a drenta na vigor durante e mandato di nos promé Staten (1938-1941). E frakshon mas grandi, Curaçaosche Roomsch Katholieke Partij di dr. Moises da Costa Gomez, a sostené e lei: “nos no ta biba den tempu normal, sino den WWII”. Mas leu Staten a mira e lei komo un deber patriótiko pa defende nos pais: “Verder is het aan te bevelen, dat de goede vaderlanders zich steeds voor ogen houden, dat het hun plicht is met het wettig gezag samen te werken”. Interesante tabata e pasashi ku un pais demokrátiko mester ankra e eksepshonnan den lei i no hasi manera diktadornan: “[…] niet als in een dictatuurland: onder het gezag zuchtend verplicht te worden. Hoe beter deze samenwerking [tussen het Bestuur en het volk] is, des te eerder ook de vijand verslagen zal worden.”
E koperashon entre Bestuur i Staten tabata bon, ounke ku Parlamentarionan tabata vigilá skèrpi pa Bestuur keda imparsial, no-arbitrario, i no hasi uso desporposhonal di e instrumèntnan di sensura.
No tur biaha kos a kana bon. Bestuur a atmití sierto fayonan deklarando: “Al doende leert men”. Sinembargo e akusashon di un korant katóliko, ku e sensura tabata mas pisá pa katólikonan (Elias tabata Hudiu), no a keda probá.
Den e fase mas flèksibel tur kos ku mester a keda imprimí tabata bai serka Sr. Elias ku ta konsehá si mester trese kambio òf no. No tabata obligatorio sigi su konseho, pero PG tabatin e derechi di bai Biezondere Rechtbank. Ademas tabatin un sensura riba aspektonan militar ku tabata keda ehekutá pa e Luitenant ter Zee.
Medio 1944, sensura ta desaparesé i Sr. Elias ta bai traha na Londres. Un kapítulo teribel ta sera. E legado di e era -ku klaramente nos por nota den vários ekspreshon kultural di e tempu- tabata unu di sakrifisio i patriotismo i no di víktima. Kompará ku presente, ta remarkabel kon madurá nos outoridatnan i Parlamentarionan -laborando den un demokrasia yòn ku apenas a start na 1938- a aktua den atversidat. Tempu a kambia, pero madures, sentido di responsabilidat ta keda elementonan esensial den un demokrasia.
Willemstad, Kòrsou
Fuente: vários publikashon di Archivo Nashonal, KB, nationale bibliotheek i korantnan Amigoe di Curaçao i Beurs -en Nieuwsberichten


text: Dialuna madruga a drenta informe di un accidente na Cumana, mesora a dirigi un patruya na e sitio. Na yegada di e patruya a bin compronde cu un dama den un Toyota Corolla biniendo for di Meiveld pa bira bay pabao den Caya G.F. “Betico” Croes a tuma e birada mucho grandi y a bay dal riba e tire di un truck di Ecotech. E dama a sigui core manera nada a pasa pero un dado momento a mira e auto banda di ex-Codemsa y a avisa polis polis a bay tras di e dama y a logra par’e un poco mas pabao di e rotonde unda a detene e dama pa a comete 4 infraccion, Toque de queda, burachi, core malo causa accidente y bandona sitio di accidente.


text:
WILLEMSTAD – “Mester depolitisá e instituto gobernadó i evitá e persepshon ku tin aworakí ku gobernadó ta privilegiá sierto interesnan polítiko i ekonómiko di Hulanda. E promé paso ta kita nombramentu di informadó i formadó for di gobernadó i laga esaki den man di parlamentu meskos ku Hulanda a hasi”. Esaki ta e konklushon ku analista polítiko Profèsòr Dòktor Gilbert ‘Gibi’ Cijntje ta saka for di lokual a pasa dia 12 di febrüari último.
Riba e dia aki parlamentarionan Melvin ‘Mac’ Cijntje i Sherwin Leonora di Pueblo Soberano (PS) a kita sosten for di gabinete Koeiman i a bai djòin ku partidonan di oposishon enkabesá pa MFK pa forma un gobièrnu nobo. E motibu di e kiebro tabata un desakuerdo ku a surgi entre e frakshon di PS i minister Suzy Camelia-Römer (PNP) tokante e lei di zonifikashon.
Gibi Cijntje den kòmbersashon ku José Manuel Dias
Mayoria di 11
Riba e mesun dia aki un grupo di 11 parlamentario den oposishon a firma un karta indikando ku tin un mayoria den parlamentu i ku por forma un gobièrnu nobo, pero gobernador a opta pa un petishon di gabinete Koeiman pa disolvé parlamentu i konvoká elekshonnan pa dia 28 di aprel próksimo. Esaki no opstante ku e petishon di e 11 parlamentarionan a drenta hopi promé ku esun di gobièrnu.
Duda den gobernadó
Analista i èks polítiko Ricardo Isebia ta kuestioná e aktuashon di gobernadó den henter e asuntu aki. “E ta ponemi duda den gobernadó Lucille George-Wout su imparsialidat” Isebia ta bisa. Isebia ke sa ta kiko tabata e motibu real ku gobernadó no a sigui e sekuensia di e dos petishonnan i a skohe pa esun ku a drenta último.
Di otro banda analista i èks polítiko Rufus Mc. William ta bisa ku gobernadó no tabatin otro opshon. “Gobernadó ta hefe di gobièrnu i komo tal e tin ku firma desishonnan ku gobièrnu tuma. Lokual si gobernadó por a hasi ta rekomendá gobièrnu pa bai pens’é mihó”, Mc. William ta splika.
Retiru di minister
E desishon di gabinete Koeiman pa retirá e dos ministernan di PS, Jaime Cordoba i Rutmilda Larmonie-Cecilia, a okashoná un kadena di reakshon ku a kulminá den un reunion públiko di parlamentu djabièrnè último. Eiden e mayoria nobo di 11 a skohe un presidente i vise presidente nobo i despues a retirá kuater minister demishonario i minister plenipotensiario.
E úniko dos ministernan ku a keda di spar ta promé minister Hensley Koeiman i minister di hustisia Ornelio ‘Kid’ Martina. E mayoria nobo a entrega un petishon na gobernadó pa nombra Rutmilda Larmonie-Cecilia komo formadó di un gobièrnu transitorio.
Banda di kita poder polítiko for di gobernadó Gibi Cijnte ta proponé un sistema elektoral nobo a base di distrikto kaminda e promé minister ta keda eligí direktamente.


text:
Un empresa of Abo mes por bira donatùr di PWF. Banda di esei un persona por laga un herensia pa PWF, por hasi un kolekta na momentu di entiero òf bo por bira partner.
Benefisionan fiskal
Por dedusí un ‘gift’ for di impuesto na momentu ku e ta kumpli ku algun eksigensia.
E mester ta un akshon benefisioso di generosidad i un aporté no-obligatorio na kua no tin un akshon resíproko mará.
E ‘gift’ mester bai pa un organisashon establesé na Korsou.
Esaki mester ta un organisashon misal, karikativo, kultural, sientífiko òf na un instansia ku un meta di benefisio general.
Mester por prueba e ‘gift’ ku un dokumento (por eskrito), por ehèmpel pa medio di un ekstrakto bankario.
E kantidat ku lo bo por dedusí ta dependiente di e tipo di ‘gift’ ku bo ta duna.
Por dedusí ‘giften’ solamente ora ku e total di esakinan ta mas ku 1% di e entradanan i alabes esakinan ta mas ku 100 florin.
E suma ku mester keda dedusí no por ta mas haltu ku 3% di bo entrada.
Pa mas informashon spesifiká, bo por tuma kontakto ku Konsehero di Impuesto of e accountant di bo empresa.
Herensia
Si bo pone PWF den bo tèstament bo ta sostené nos enormemente. Ku un tèstament bo mes ta disidí kiko ta pasa ku bo herensia. Bo por laga pone den bo tèstament ku bo ke laga herensia patras pa un bon kousa. Aki ta sigi e stapnan ku bo mester tuma:
- Buska un notario
- Traha un sita pa un kombersashon di orientashon
a. E kombersashon lo bai tokante di asuntunan personal. Bo mester sintibo konfortabel;
b. E notario lo splika tur konsepto hurídiko i lo informabo tokante di e aspektonan fiskal;
c. Bai ku un identifikashon, informashon di adrès, fecha di nasementu i luga di nasementu di e benefisiario;
d. Bai ku tèstamentnan ku bo a traha anteriormente (of un kopia di esakinan)
e. Nòmber di esun ku bo ke nombra komo ehekutor;
f. Datosnan kompletu i korekto pa por pon den e tèstament.
Kolekta na momentu di entiero
PWF ta ripará ku mas i mas hende ke hasi un donashon den forma di sèn na PWF na momentu di entiero. Hopi biaha famianan ta pidi pa ún areglo di flor i ku sobra famia serkano i konosínan hasi un donashon na un bon kousa.
Pidi un buzon di kolèkt na PWF dor di bèl na:
+599 9 461 1998
Konseho pa organisá un kolèkt na momentu di entiero:
- Informá famia i konosínan tokante di e deseo di e defuntu;
- Menshoná e kolekta riba e anunsio di morto (enbes di menshoná flor)
- Sorú pa tin un alternativa pa personanan ku no por ta presente;
- Informá e agensia funerario;
- Pone e buzon banda di e buki di kondolensia;
- Menshoná e suma generá den e anunsio di gradisimentu.
Kolaborashon ku PWF
Huntu ku hunta di direktiva di PWF ta determiná koperashon (partnerschap) i e kontenido di esaki. E punto di salida ta ku e meta di tur dos organisashon lo wòrdu realisá..


text:
ORANJESTAD – Diaranson mainta Minister di Turismo y Salud Publico sr. Dangui Oduber a ricibi bishita di The Carribean Med Labs Foundation. E fundacion aki ta un non-governmental organization, estableci na Trinidad and Tobago. Nan ta traha pa construi y sostene servicio laboratorio di e calidadnan di mas halto atraves di un mecanismo independiente auto suficiente.
Den e reunion aki Carribean Medlabs a informa e mandatario riba e resultado di e 2 dianan di bishita cu a tuma lugar aki na Aruba, caminda nan a bishita diferente laboratorionan.
E colaboracion entre Gobierno y The Carribean Med Labs a inicia na aña 2019. Den esaki nan ta comprometi pa asisti Aruba den yuda sigura y standarisa un bon calidad di testnan cu ta wordo ehecuta dor di e laboratorionan na Aruba. The Carribean Med Labs a duna elogio na e calidad di e testnan cu ta ser brinda actualmente dor di e diferente laboratorionan. E parti cu mas nan a elogia ta e acreditacion internacional cu ya caba varios laboratorionan na Aruba tin.
Otro tema importante cu The Carribean Med Labs a trese padilanti ta e rol importante di un laboratorio, no solamente pa cu salubridad publico den aspecto local pero tambe turistico. Minister Oduber lo sigui coopera cu Caribbean Medlab pa asisti den e desaroyo di nos calidad di laboratorio aki na Aruba y garantiza cu tur test cu wordo haci ta confiabel pa laboratorionan cu ta acredita, certifica y di calidad.


text:
MINISTER SILVANIA A BAI SKONDE LAGA E 26000 SOSIONAN DI ACU Hopi skuma tiki chukukati
MINISTER SILVANIA A BAI SKONDE LAGA E 26000 SOSIONAN DI ACU
Hopi skuma tiki chukukati
Minister di Finansa sr. Silvania a skirbi riba su media sosial “Facebook” ku e lo a bai atendé ku banko sentral pa sa kiko ta pasando i ku pueblo lo tende. Te awe pueblo ta ward’e bin bisa algu. Kiermen e tampoko no tin interes pa yuda koperativanan. Menos ACU ku su 26000 sosionan. Remarkabel ta ku dia banko sentral a buta ACU bou di kuratela, e dia ei si minister Silvania a kore públika esaki riba media sosial mane ta selebrashon tin. Ku otro palabra komo minister di finansa e lo mester tabata sa ku banko sentral lo bai korte i no respetá e desishon di mayoria sosio di ACU. Asinaki ta di pueblo, huntu ku pueblo i pa pueblo?


text:
ORANJESTAD- 03 oktober 2021.
Segun resumen di awe 20 persona a recupera y un total di 3 caso nobo di COVID-19 a keda registra di cual tur ta residente. E cifranan aki ta representa un 'Positivity rate' bou di nos residentenan di 4%. E cantidad di casonan activo di COVID-19 pa awe ta 212 y cantidad di fayecidonan relaciona cu COVID-19 ta 167. Datos ta ilustra casonan nobo di COVID cu un average semanal di 17 caso pa dia y un averahe di 'positivity rate' semanal di 9% pa dia.
Actualmente na Aruba tin 18 persona interna debi na COVID di cual den ICU tin 5 persona, riba piso general tin 13 persona y na Colombia tin actualmente 19 persona den Cuido Intensivo.


text:
Conforme e Decreto Nacional di dia 13 di juli 2022, entrante 1 di october proximo e lista positivo di remedinan cubri pa AZV ta conoce cambio. Esaki ta resultado di e asina yama “5 Wave model” cu a keda diseña pa cumpli cu e peticion den reduccion di gastonan di AZV cu 60 miyon florin pa aña.
Kico ta cambia?
E lista di remedi di AZV tin 3 cambio importante:
Un grupo di remedi cu ya no ta wordo produci ta keda elimina di e lista y no tin efecto pa e aseguradonan.
Remedinan cu por wordo cumpra den botica sin receta di dokter, manera paracetamol y Dika, ta keda saca di e lista y e asegurado mes lo tin cu paga esaki.
Cierto remedinan ta keda cubri solamente ora ta cumpli cu e criterianan estableci. Asegurado cu malesanan cronico ta keda ricibi nan remedi. Solamente si resulta cu no ta cumpli na e criterionan estableci, e ora e asegurado lo mester paga pa e remedi aki.
Kico ta bay sosode?
Den e proximo simannan nos dilanti, OE AZV lo duna informacion regularmente y detaya na su aseguradonan, entre otro via FB, website, e AZV app y diferente otro medio.
Ademas, OE AZV lo organisa sesionnan special pa e dunadonan di cuido, den cual lo informa detayadamente di e cambionan. Un invitacion pa e dunadonan di cuido lo sali dentro di poco. Yegando e fecha di introduccion di 1 di oktober, OE AZV lo habri un liñea di telefon special pa aseguradonan cu tin pregunta.
Ban reforma pa garantisa
Cu e cambionan riba e lista di remedi cubri pa AZV, un esfuerso ta keda haci pa trece reforma den AZV pa asina garantisa cu den futuro AZV por keda brinda su aseguradonan cuido medico accesibel, di calidad y pagabel.


text:
(NLTimes) – Central Agency for Reception of Assylum Seekers (COA) lo por obliga municipalidadnan pa crea shelter pa e refugiadonan, segun NOS.
E proceso pa coopera cu municipalidadnan ta tumando demasiado tempo, mientras e refugiadonan ta drumi sin cama na e centronan di recepcion, miembro di e hunta Joeri Kapteijns a conta Nieuwsuur.
“Un cantidad di municipalidad ta cooperando, pero un gran cantidad di municipalidadnan no ta haciendo esaki. Nos tin mester di un acuerdo di parti di municipalidadnan, pa motibo cu e situacion a agudo, Kapteijns a bisa di e proceso pa sigura e recepcion di solicitantenan di asilo.
Den e lunanan pasa, algun persona solicitando asilo na Hulanda mester a drumi riba stoel na e centro di recpecion na Ter Apel cu no tin suficiente empleado. Cruz Cora a critica e condicionnan na Ter Apel como “degradante” y “inhumano.
Durante Nieuwsuur su entrevista, Kapteijns a referi na e luchanan na e centro di recepcion. “E ta un cricis real. Bo ta mira esaki na Ter apel. E tin un impacto grandi na e centro di asilo aki, y tambe riba nos empleadonan. Nos no por mantene esaki.”
Kapteijns a delinea un plan pa crea localidad di shelter permanent na Hulanda cu nunca lo ser cera. Ora cu nan capacidad completo no ta necesario, e localidadnan aki por ser usa pa otro propositonan, manera vivienda pa studiantenan segun NOS.


text:
KESHI FRICO TA APORTA CU UNIFORM PA SEIS TEAM DI ESTRELLA YOUTHBASKETBALL
E luna aki, keshi FRICO y su distribuidor Compra Ltd, a bautisa e uniformnan oficial di Estrella Youthbasketball. Esaki como parti di e responsabilidad corporativo di e organisacion cu semper a sa di duna bek na comunidad. En total ta trata di 6 ekipo di e division nan Pee Wee, Mini incluso damas, Pasarella y Cadet cu awor ta disfruta di nan uniform completamente nobo pa asina nan sigui practica nan deporte preferi. S.V. Estrella a ser funda na 1948 cu e meta pa promove deporte bou di e hoben. Na e clubhuis di S.V. Estrella ta wordo practica basketball, ping-pong y taekwondo den un forma continuo y tambe a duna inicio na les di musica. Basketball infantil y hubenil a conoce un cresemento enorme e ultimo añanan na Estrella. Den esaki Estrella Youthbasketball awor cu sosten di Compra Ltd. por sigui dedica na formacion di hobennan den e comunidad Arubano. E ayudo financiero di Compra Ltd. y keshi FRICO lo sostene e desaroyo aki cu compra di no solamente uniform pa 6 team pero tambe material di entrenamento pa nos hobennan. Durante ceremonia di bautiso, Director di Compra N.V. Hubert Dirks y Brand Manager di Frico Cheryl Coronel tabata presente pa desea e hobenan hopi success den nan futuro y celebra hunto cu mayornan y coachnan. Compra N.V. den e forma aki ta duna empuhe un biaha mas na deporte y muy especial na formacion di nos hoben nan na Aruba. Por mira mas potret di e bautiso riba e facebook page di Compra Ltd.


text: Diadomingo merdia a drenta informe di cu a bin haya un persona sin bida y den estado di descomposicion na un cas na Bushiri Residences, mesora a dirigi un patruya na e sitio. Na yegada di e patruya nan a drenta den e cas y a haya un holor desagradable y a nota e curpa benta abao den baño pero den un estado di descomposicion a pidi presencia di dokter. Na yegada di dokter pa 12:45 a constata morto di e homber di fam Polvliet, na famianan di e fayecido cuerpo policial y tambe awe24.com ta extende su nos mas sincero palabranan di condolencia na su famia.


text: KRALENDIJK – Un suidadano a tuma kontakto ku Radio Live 99.9 FM pa ekspresá loke e no ta komprondé. Ta trata di e forma kon ZVK ta atendé ku mandamentu di pashènt pa eksterior, i no ta aprobá pa un kompañé . E suidadano a menshoná ku un hende mester bai Colombia pa tratamentu médiko avansá, i no ta haña un guia pa biaha huntu kuné. El a sigui bisa: ” kisas tin algun persona a hasi mal uso di e oportunidat komo guia di un pashènt den eksterior, loke a pone ZVK stòp di aprobá pa pashènt biaha ku un persona pa sostené. Ta tarea di ZVK pa atendé ku esnan ku ta hasi mal uso di e oportunidat, i kontinuá ku esnan ku ta serio pa loke ta trata e meta ku nan ta bai den eksterior, esta pa sostené pashènt. ”e suidadano a konta.


text:
ORANJESTAD, Aruba – Dia 30 di juni 2017, Post Aruba N.V. a emiti un serie nobo di stampia titula ‘Fauna-Parhanan 2017”. E serie ta consisti di 8 stampia balora na 85 cen, 90 cen, 100 cen, 130 cen, 200 cen, 220 cen, 250 cen y 305 cen, cu ta yega na un prijs total di Afl. 13,80 y e ta acompaña pa su ‘envelop di prome dia di emision’ cu ta costa Afl.16,80.
E diseñonan pa e stampia aki ta un creacion di Eduardo Valbuena y e stampianan ta imprimi na Johan Enschedé Security Print. E serie di stampia ta obtenibel entrante 30 di juni 2017 na e diferente oficinanan di Post Aruba, respectivamente na Oranjestad, San Nicolas y Sta. Cruz. Pa mas informacion tocante e stampianan di ‘Fauna-Parhanan 2017’ por tuma contacto cu Departamento Filatelico di Post Aruba N.V., cu ta situa na J.E. Irausquinplein 9, Oranjestad, cu su number di telefon 528-7678, of bishita su pagina di Facebook Aruba Stamps.
E bunita serie aki no por falta den bo coleccion. Busca esun di bo awe mes, ya cu e cantidad ta limita.
85c – Krabechi bachi preto (Nycticorax nycticorax)
E adultonan tin un largura di aproximadamente 64 cm. Nan tin un corona preto y e lomba y resto di curpa ta blanco of shinishi. Nan wowo ta cora y nan patanan ta chikito color geel. Nan halanan ta shinishi cla y nan bariga ta blanco. Ta sali dos of tres pluma largo blanco, den forma di “saludo y exhibicion di corteha”, for di e parti patras di e cabes. E krabechinan nocturno cu corona preto no ta pas den e forma di e curpa tipico di e famia di krabechi. Nan ta relativamente gordo y fuerte cu pik cortico, e pianan y nek ta mas cortico cu esunnan di su primonan den famia, manera e garabet y e “garabet di dia”. Su postura durante sosiego ta normalmente un poco manda aden, pero ora di bay jaag, e ta rek su nek y e ta parce e otro parhanan cu ta cana den awa cu no ta hundo.
E parhanan hoben tin wowo color oranje y pianan cortico berde geel. Nan ta parhanan cu ta haci masha desorden den nan colonia di neishi cu combersacionnan cu bo por imita como quok of wok.
E luga caminda nan ta broei, ta humedo y fresco cu awa salo y dushi na gran parti di mundo. E krabechinan nocturno cu corona preto ta traha nan neishi den colonia sea den un grupo di palo, of na tera na luganan proteha, manera islanan. Nan ta pone tres pa ocho webo.
E krabrechi aki ta pertenece na parha migratorio cu ta scoge e parti mas nort na unda e por yega, of sino e ta djis un residente.
90c –Gaito biña (Porphyrio martinicus)
E “Gaito biña” ta un gay di moeras y e ta bin di e famia Rallidae. Tambe e ta conoci localmente como e gaito cu pata geel. E ta un parha di tamaño mediano, cu un largura di 26 pa 37 cm. Ora e halanan ta habri, e ta midi entre 50 y 61 cm di un punta di hala pa e otro. Esun adulto tin pianan geel grandi, cu pluma biña-blauw y su lomba berde y pik cora y geel. Su frenta ta blauw cla y bou di su rabo ta blanco. Door di scuridad of poco luz e colornan di plumanan biña-blauw por perde e intensidad di e colornan original, aunke e color di frenta ta distingui’e di especienan similar. E hobennan tin color maron y nan lomba color di oleifi. E gaito biña aki ta bula distancia cortico mientras su pianan ta colga. Su luga di broei ta e moeras cayente den Caribe.
Su neishi ta un construccion cu ta keda flota den moeras. E ta un omnivoro – su dieta ta conoci pa su gran variedad di materia vegetal y animal, incluyendo simia, blachi y fruta di matanan acuatico y di riba tera, manera insecto, bichi, dori, calco, haraña y pisca. Nan ta conoci tambe pa come e webonan y e yiunan di otro parhanan.
100c -Parha geel (Sicalis flaveola)
E macho tin color geel briyante cu un corona color oranje cu ta distingui’e for di mayoria di e otro parhanan geel. Normalmente ora nan broei, nan ta haci uzo di luganan manera neishinan bandona, takinan di mata y bou di daknan di cas. E especie aki por tolera presencia di hende y nan ta aparece den areanan di ciudad y ta frecuenta e mesanan traha special pa duna parha cuminda. Nan tin un cancion agradabel, pero monotono. Sinembargo, den combinacion cu nan apariencia, nan a logra cu na hopi luga, hende ta mantene nan den haula. E machonan ta practica poligamia. Nan ta biba cu dos embra pareu y tur dos ta broei den e temporada cu nan ta den neishi. Regionalmente esaki a conduci na e especie cu nan ta uza pa e peleanan sangriente di gay den haula.
130c –Gonzalito (Icterus nigrogularis)
Gonzalito ta un parha geel cu ta bini di e famia Icteridae. No mester confundi’e cu esun color berde. Nan ta yam’e tambe “parha chikito di maishi” miho conoci como “Gonzalito”. E ta un parha di 20 pa 21 cm di largura, e ta pisa 38 g y su pluma ta principalmente den color geel, manera su nomber ta indica. E macho adulto tin un mascarada di wowo preto, un garganta preto smal, su rabo y halanan ta preto cu un balki blanco riba e hala y na rand di e hala algun pluma blanco. E gonzalito embra ta similar, pero un poco mas gordo y e parha jong tin un lomba color geel oleifi y su cara ta preto.
Esaki ta un especie cu ta come principalmente insecto grandi, pero tambe ta gusta nectar y un poco fruta. E cancion di e gonzalito ta un fluit melodioso, cu un poco zonido di “zoem”. Ora nan “combersa”, esaki ta produci un zonido manera ora un pushi ta yora y tambe otro zonido straño.
200c -Cabes grandi berde-Amazon Kingfisher-(Chloroceryle amazona)
E “Cabes grandi berde di Amazonia” ta un parha cu ta broei den e teritorio tropico Americano. E parha grandi aki ta broei pasando door di e riunan chikito.
E parha Amazonico aki ta parce un otro tipo cu tambe ta berde y cu ta comparti tur loke tin den stock cu otro parha similar. E tin 29 pa 30 cm di largura. E tin un forma cu ta tipifica e especie aki cu un rabo cortico y pik largo. E parti ariba tin un color berde manera di azeta, cu un corona poco salvahe y un kraag blanco rond di e nek.
E machonan tin algun parti blanco fuera di tin na banda un amplio color bruin di castaña y algun strepi berde. E embranan tin partinan blanco abou cu strepinan fini berde na banda di e pecho. E parhanan hoben ta parce e embra adulto, pero nan tin mancha blanco riba e halanan.
E parhanan aki hopi biaha ta produci un zonido “teck” basta duro. E cancion cu bo no ta tende mucho biaha, ta zona den palo manera un fluit “si, si, si, si,”.
Bo por mira e “Cabes grandi berde di Amazonia” hopi biaha ta colga na un taki di mata of na un baranca cerca di awa prome cu e sambuya pa gara su pisca. E ta alimenta su mes tambe cu insecto y anfibio.
220c –Flamingo (Phoenicopterus rube)
E Flamingo Americano ta conoci como e Flamingo di Caribe, aunke bo ta hay’e na e Islanan Galapagos.
E ta un parha grandi cu ta pasa den awa no hundo cu pluma colornan cora y ros. Manera tur Flamingo, e ta pone solamente un webo blanco riba un sero di lodo entre e lunanan mei y augustus. E incubacion te ora e puyito nace ta dura 28 pa 32 dia.
Ambos mayor ta cria e yiunan pa un periodo di te hasta 6 aña largo te ora nan a alcansa e madurez sexual. Su speransa di biba te 40 aña, ta un di e periodonan mas largo di parhanan.
E flamingo Americano adulto tin un haltura di 120 pa 145 cm. E mayor parti di su plumanan ta color ros. Algun pluma na e halanan ta cora y e plumanan di vuelo primario y secundario ta preto. E pik ta ros y blanco cu un extremidad preto basta extenso. E pianan ta completamente ros. E grito cu e ta produci ta manera un “pitro” di un gans.
250c -Garabet enano (Ixobrychus exilis)
E garabet enano ta un di garabetnan mas chikito di mundo. E tin un largura di 28 pa 36 cm y cu su halanan habri, e ta yega na un embergadura cu ta varia entre 41 y 46 cm. E bariga y garganta ta blanco cu strepinan bruin cla. Su cara y na cada banda di garganta tin color bruin cla. Nan tin wowo y pik color geel. Ora nan ta bula, bo por mira algun parti bruin cla riba e halanan.
Na un momento alarmante, e garabet menor ta keda vries na su luga cu su pik punta dirigi ariba, ta bira su frenta y ambos wowo den direccion di e fuente di alarma y algun biaha e ta manera bay for di balansa y asina e ta parce comosifuera e ta pertenece na e vegetacion di moeras cu biento ta supla. Kisas esaki ta un comportacion pa evita cu pa motibo di su tamaño chikito, e ta vulnerabel pa depredadornan potencial. Danki na su custumber di sinta riba palo memey di e matanan di caña e garabet enano por alimenta su mes na e superficie di awa cu ta demasiado hundo pa e strategia di otro tipo di parhanan cu no ta custumbra pasa den awa hundo. Nan ta come principalmente pisca, bichi, cocolishi y tambe insecto, cu nan ta captura rapido cu nan pik ora nan ta subi e palonan den moeras.
E cantidad di e garabet enano a disminui na cierto area debi na e perdida di habitat. Ainda nan t’ey, pero mas bien bo ta tende nan mas cu bo ta mira nan. Nan ta prefera di scapa na pia y sconde, cu bay bula. E parhanan aki ta haci zonido di imitacion di klok, generalmente tempran mainta of na momento cu solo ta baha.
305c – Cucu pico geel (Coccyzus americanus)
E cucu adulto cu pik geel tin un rabo geel largo, e ta bruin na e parti ariba y blanco y preto na e parti abou. E tin un pik preto cu geel dobla na su cachete banda paden. E cabes y e partinan ariba ta color bruin y e partinan abou ta blanco. Tin un renchi color geel rond di e wowonan.
E parhanan aki ta busca nan cuminda den mata- y palonan. Tambe nan ta gara e insectonan durante vuelo. Nan ta come principalmente insecto, specialmente bichi y criki, pero tambe algun lagadishi, webo di otro parha y tambe beishi. Hopi biaha nan ta bini hunto na momento cu tin un brote di insecto of bichi exotico. Nan ta traha nan neishi den mata of den palo. E neishi ta un plataforma fragil di takinan cortico cu ta poni riba un taki horizontal. Ocasionalmente nan ta pone webo den neishi di e otro parhanan.


text:
ORANJESTAD, Aruba – E tremendo campaña di Casi Nobo ta sigui riba Instagram cual manera semper a resulta un exito. Pa por participa na e campaña aki cu yama “T.G.I.M” e siguidonan di e pagina di Casi Nobo mester “Like & Comment” bao di e post “T.G.I.M.” pa asina por gana Afl.200 cash.
Nos a haya masha hopi “Likes” & Comment”. E feliz ganado di el a keda den persona di Road Rans, cua gana Afl.200 cash y lo por haci uzo di e bunita suma aki manera e ta desea. Casi Nobo ta masha contento cu e acogida di su campañanan tin riba Social Media.
Keda pendiente pasobra lo bin cu un otro campaña den e dianan aki cu chens di gana un di e tremendo premionan di Casi Nobo.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milio Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00 AM – 6:00 PM. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Rich Kalashh otro nivel...
Rich Kalashh no mester di muchu introdukshon. E artista urban tin numeroso hit na su nomber, e ultimo “Lagami Bai” ta bria ku 106k views riba YouTube den apénas 5 dia ku e’la keda lansa. Algu ku ta masha notabel di e letranan di “Lagami Bai..” ta e madures di e kantante. Ta mira klaramente un kresementu den Rich Kalashh, ku riba su mes ta keda un artista urban ku ta pusha e límitenan i ta mantené su posishon komo un di e rappernan mas kontroversial den farándula. Dia 16 di Mart ultimo Kalashh a lansa "Lagami Bai..."
Rich Kalashh 'Foutloos..' na Hulandes! Hopi hende na Kòrsou no ta tumando nota di e kresementu di e kantante ku aña pasá a paresé den 101Barz na Hulanda, i a rèp kompletamente i SIN ERROR na Hulandes- akaparando 1.7 mion views. Aktualmente Kalashh tin un oudiensia di 17.6k riba YouTube.
Otro hitnan di Rich Kalashh:
Ku Mi Dios, Kas den Mondi, Sin Stress, Époka, Maradona... i mas!


text:
E Ombudsman pa mucha ta paga tino si organisashonnan ta trata mucha bon: gobernashon, skol, kuido pa hubentut, kuido pa mucha i hospital. Bo por akudi serka Ombudsman pa mucha ku pregunta tokante derecho di mucha òf kehu si un persona no ta atene su mes naderecho di mucha.
Margrite Kalverboer ta e Ombudsman pa mucha. Tweede Kamer a nombra su persona komo Ombudsman pa mucha na aprel 2016. E no ta hasi su trabou susó; e ta traha ku un tim di 12 hende.
Derecho di mucha
Tur mucha i hoben tin derecho. E derechonan aki ta pará den e Tratado di Derecho di Mucha. Den e tratado aki di Nashonnan Uní tin akuerdo kon paisnan mester trata mucha i hóben i riba kiko mucha i hóben tin derecho.
E derechonan aki ta trata tur kos ku kual mucha i hóben tin di atende, desde nan nasementu te ku nan diesocho aña. E ta bay tokante skol, biba, salú, kreensha, mayor i amigunan. Pero tambe ta trata di abuso di mucha, trabou di mucha, guera i divorsio di mayor. E derechonan aki ta konta den kasi tur pais na mundu, por lo tanto tambe na Boneiru, Sint Eustatius i Saba.
Mas informashon i kontakto
Bo tin un kehu? Wak anto riba e wèpsait si bo por presentá esaki na Ombudsman pa mucha. Tambe pa mas informashon tokante Ombudsman pa mucha i e derechonan di mucha bo por akudi na nos wèpsait. Bo por tuma kontakto semper ku nos tambe. Akibou tin bou otro, kon bo por yega na nos:
- E-mail: ombudswerk@kinderombudsman.nl
- Telefón: +31 70 8506 995. Tur dia di trabou te 06.00 -11.00 uur (bo ora lokal). Si bo ta desea di komunika kunos via telefón, bo por manda un e-mail tambe ku bo number di telefón. Anto nos ta debolbe bo yamada.
- Via post: de Kinderombudsman, Postbus 93122, 2509 AC Den Haag, Nederland
TOOLKIT E MIHÓ DESISHON
Bo ta tuma desishon importante pa un mucha?
Sea ku ta trata di saka e mucha for di su kas pa e bai biba otro kaminda, seramentu di un mucha den un sèl di polis, òf e eskoho di skol pa un mucha outista: tur e desishonnan aki tin influensha riba e futuro di un mucha. E toolkit aki ta pa tur hende ku profeshonalmente ta tuma desishon tokante di mucha òf hóben. Pasobra serka kada desishon ta bo responsabilidat pa sa ku ken bo ta trata i pa investigá e interesnan di e mucha. E toolkit aki ta yuda kada trahadó profeshonal pa pone e interes di mucha na promé lugá.
PAGINA PA START TOOLKIT E MIHÓ DESISHON – PA TRAHADÓ PROFESHONAL
Desishon tokante bo? Haña sa riba kiko bo tin derecho!
Ta tuma un desishon importante tokante bo?
Tin biaha adulto ta tuma desishon importante tokante bo. Por ehèmpel bo dosente, polis òf un ousiliante. Pensa riba un desishon tokante unda bo ta bai biba, kua ayudo bo ta haña i kua skol bo ta bai. E Ombudsman pa mucha gustosamente ke pa skucha loke bo tin di bisa. Pasobra bo tin e derecho di duna bo opinion ora di desishonnan importante tokante bo bida. Ombudsman di mucha ta yuda bo riba kaminda ku algun tool práktiko!


text:
Lokal
Maneho di Zita na Domein tabata abusador i anti-Pueblo!
This content is exclusive for members
Register or login to unlock this article
Lokal
Violadó di yu di kriansa a bai apelá kastigu i a haña mas aña aserka
WILLEMSTAD. Un kaso hudisial ku lo drenta historia penal di Aruba i Kòrsou komo un krimen diaboliko te kaso kaminda un homber ku tabata biba ku mama di un yu muhé di seis aña tabata violá e kriatura sistematikamente pero dia ku hustisia a haña sa dje kaso wesnan di Korte di Hustisia a kondené na 6 aña.
Inisialmente e homber abusador a haña un kastigu di di seis aña pero ela apelá e kastigu i wes a kondené na 7 aña.
Den Korte di Hustisia ela haña un kondena di 8 aña o sea ku segun e kastigu tabata subi, e kondenado tabata baha trapi di fièrnu.
Korte di Hustisia a basa nan desishon riba tambe e otro deklarashonnan i dos otro yu.
E dos muchanan a konta na plaka chikí kon e mama mes tabata asina desgrasiado ku e ta ku e tabata duna e yu biña bebe i supla huma di mariwana den su kara menasando e ku si e no lanta pa e homber haña su plaser, e ta kita su telefon selular.
I si e konta otro hende, e ta kita e sèn ku e tata ta manda pe mucha.
Unabes ku e mucha tabata bou di influensia di alkohòl, e tabata fòrsa habri e muchanan su pia pe homber buska su plaser.
E yu awor aki mester tin 15 aña.
E delito ku e homber i mama dje mucha a kometé ku e yu ta realmente horendo pasobra e tabata tene relashon kune komosifuera ta un prostituta e mucha ta.
Ta p’esei wes a bisa na momento di dikta kastigu ku no tin nada ku por bisa na fabor dje homber pa suavisa e kastigu.
E mama tabata laga su konkubina abusá dje mucha muhé den su kas, un sitio kaminda e mester por a sintié alehá di tur maldat. Mama dje mucha tambe a partisipa na e bakanal aki kaminda e mama a tene relashon ku su mes yu. Kuantu mas salvahe e kos por tabata.
KUANTU
KASTIGU?
E wes dje kaso tabatin un problema mental pa disidi kuantu kastigu e ta duna e homber i e muhé.
Pa regla e delito di violashon ta kastigabel ku tres aña di prisòn pero dependé edat dje viktima, e kastigu por ta mas haltu tambe.
Si ta un mucha di 12 aña, e kastigu pa penetrashon ta bira 4 aña.
PERSONALIDAT
PERVERSO
Korte a tene kuenta ku personalidat dje violador i e sikologo ku a saminá su kabes a konstatá ku mentalmente e ta un tiki atrasá pero sa e diferensia entre bon i malu debidamente.
Loke e no por ta pa premirá konsekuensia di su aktonan i si lag’é pa su kuenta e ta sigi abusá di mucha chiki.
Lokal
Mark Mingo ta demandá OM pa miones di florin!
PHILIPSBURG. Un notisia ku indudablemente a hasi impakto grandi den komunidat di Sint Maarten te hecho ku e èks direktor di aeropuerto Juliana na Sint Maarten, Mark Mingo a entrega demanda pa daño i perwisio kontra tur fiskal di Ministerio Publiko pe persekushon bestial kontra dje.
I pa finalmente e keda kompletamente eksonerá di tur kulpa dje kargonan ku e fiskalnan a presentá den korte. Promé ela keda apsolvé pero den apelashon Ministerio Publiko a haña un wes ku a hañ’é kulpabel, mand’é presu i konfiská su kas na preis di baka flaku.
Ela kontrata e èks fiskal Cor Merx su bufete pa entamá un demanda multi-mionario kontra gobiernu i Ministerio Publiko.
No menos ku shete fiskal ku a traha ku e kaso a pasa raya i awor a yega turno pa Mingo kobra nan pe daño ku ela sufri.
Ela pèrdè su trabou, ela pèrdè su kas i a pèrdè tur loke e tabatin.
Direkto i konkreto ela pèrdè 1 mion dòler pero indirektamente mas tantu.
Pa nan arestá hende ku tabata hasí negoshi ku e kompania di haf, nan a arestá i sera Mingo.
Ta for di 2017 nan a arestá Mingo riba sospecho di froude ku faktura falsifika i sinku aña largu e mester a bringa pa limpia su nomber i establesé su inosensia te ku resientemente ela keda totalmente eksonerá di tur kulpa.
Mientras tantu tur hende a kere ku Mingo tabata e gran malversadó den haf pero ora a investigá, ni su nomber no a kai.
Despues di a skòrs durante un aña, fiskalnan a disidi ku nan ta kulpa Mingo sin duné oportunidat pa defendé su kurpa.
Segun su abogado wesnan a faya ku Mingo ya ku despues ku nan a kondená Mingo, O’Neill Arindell i e politiko Frans Richardson, fiskal a haña ku mester pone mas preshon riba Mingo.
Menos mal ku korte a tira e petishon den bak’i sushi pero e fiskalnan a hiba e kaso Korte Supremo kaminda nan a apsolvé Mingo kompletamente.
Pió dje kaso ta ku Ministerio Publiko a atmiti ku nan a konvertí Mingo den un viktima i a laga e bandidunan mes-mes ku ta Theo Heyliger i Ton van Kooten tabata e kulpabelnan.
Mingo a pèrdè su trabou kui ela traha for di 2002 pero ela pèrdè su kas tambe.
Asina mes e ta dispuesto di yega na un areglo pa kobra daño i perwisio pasobra ela harta dje wega di polis en dief aki i ke pone e kaso su tras.
Lokal
Kuminsá orientá mucha di skol di trempan riba tentamentu na skol
WILLEMSTAD. Ta rekomendá pa duna alumnonan informashon ya na un edat yòn tokante tentamentu i diskriminashon i laga nan kuminsá traha aktivamente ku esaki a base di e tema ya nan por keda kòrda mihó. Por pensa riba diskushonnan (fásil), kues, presentashon, un kuenta òf pintura ku ta pas mas bon posibel ku e edat i mundu di vivensia di alumnonan.
Na di tres lugá, mester tin atenshon klasikal pa e desaroyo sosial-emoshonal di e alumnonan pa evitá ku nan ta kai den un victim-bully cycle.
Mester pone atenshon na e.o. regulashon di emoshon, mirando ku tentamentu i diskriminashon hopi biaha ta un medio pa ventilá emoshonnan negativo. P’esei ta boga pa yuda alumnonan manehá nan emoshonnan negativo na un manera mas konstruktivo.
Ademas ta importante pa den klas dediká atenshon na abilidatnan sosial, pasobra tentamentu i diskriminashon
Daily Nobo
Violadó di yu di kriansa a bai apelá kastigu i a haña mas aña aserka
Mark Mingo ta demandá OM pa miones di florin!
Kuminsá orientá mucha di skol di trempan riba tentamentu na skol
Rapòrt tokante kombatimentu di tentamentu i diskriminashon den skolnan
Curator kier a kobra PDVSA US$41,6 mion pa un debe di US$1.777.740
tema di Siman di Kultura: “Ban Kunuku ban Planta”
Manuel no ta digno pa representá Kòrsou mas
Girigorie (PAR) ta rekonosé balor di kombersashonnan ku Ulandesnan
Viktima a bai kobra kompensashon di seguro sin konsulta ku su abogado
Quincy Girigorie a manda mensahe fuerte pa Ulanda na nòmber di Kòrsou
Trending
-
Lokal6 days ago
tema di Siman di Kultura: “Ban Kunuku ban Planta”
-
Lokal6 days ago
Manuel no ta digno pa representá Kòrsou mas
-
Lokal6 days ago
Girigorie (PAR) ta rekonosé balor di kombersashonnan ku Ulandesnan
-
Lokal6 days ago
Viktima a bai kobra kompensashon di seguro sin konsulta ku su abogado
-
Lokal6 days ago
Quincy Girigorie a manda mensahe fuerte pa Ulanda na nòmber di Kòrsou
-
Lokal3 days ago
Violadó di yu di kriansa a bai apelá kastigu i a haña mas aña aserka
-
Lokal3 days ago
Mark Mingo ta demandá OM pa miones di florin!
-
Lokal4 days ago
Curator kier a kobra PDVSA US$41,6 mion pa un debe di US$1.777.740


text:
ORANJESTAD, 21 november 2020.
Aruba ta regista awe un aumento fuerte den casonan positivo compara cu e ultimo simannan tras di lomba.
Den e dianan cu ta sigui crisis team lo ta siguiendo e desaroyo di e casonan di serca. No por saca ningun conclucion ainda abase di e resultado di un solo dia. Tampoco tin e nesesidad pa lanta precupacion den comunidad na e momento aki.
Un punto hopi importante den maneho di e virus di Covid-19 ta pa test pa tur persona cu tin sintoma.
Segun resumen di awe 8 persona a recupera di Covid-19, a keda registra un total di 25 caso nobo di Covid-19, di cual 4 ta no-residente, ("positivity rate" awe ta 29%).
Casonan activo pa awe ta na 91, total di testnan haci na airport y hospital hunto ta 302, testnan haci na laboratorio di hospital so ta 73, total di casonan di fayecimento relaciona cu Covid-19 ta na 45.
Averahe di casonan pa dia abase semanal ta 9 caso y averahe di "positivity rate" pa dia abase semanal ta 12%
Ta hopi importante si pa comunidad ta alerto y sigui cuida y cumpli cu tur regla di proteccion y pa evita plamamento di e virus.
Si bo tin sintoma, yama bo dokter di cas pa por haci un test y ta sigur si bo persona por tin covid-19 pa evita di sigui plama e virus.
Ban sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida.


text:
WILLEMSTAD — Despues ku djasabra último nos selekshon a empatá na 0 gol kontra e selekshon di Nicaragua durante e wega di fogeo, awe djaluna 19 di yüni pa 5’or di mainta nos selekshon a sali rumbo pa Martinique pa bai representá nos un biaha mas. Esaki en konekshon ku nos kompromisonan di e final di Scotiabank Caribbean Cup 2017.
Dia 25 di yanüari último a tuma lugá e sorteo ku a determiná den kua pul nos lo kai.
E paisnan ku ta den nos pul ta lo siguiente;
- Jamaica
- Martinique
- Kòrsou
- Frans Guyana
E promé partido ta dia 22 di yüni 6’or di atardi entre Jamaica i Frans Guyana miéntras e segundo partido lo ta 8’or di anochi, kaminda nos selekshon nashonal lo enfrentá e ekipo anfitrion, Martinique. Dia 25 di yüni lo tuma lugá e partidonan final kaminda e promé partido lo ta pa e terser i di 4 lugá i e segundo partido lo ta bai ta pa e kampion i supkampion di Scotiabank Caribbean Cup 2017.
Nos selekshon lo regresá Kòrsou dia 26 di yüni pa sosegá i despues kontinuá ku e trainingnan pa nos kompromisonan di Gold Cup 2017 ku lo tuma lugá den luna di yüli na Merka, kual ta otro evento grandi ku lo konta ku kobertura mundial.


text:
KRALENDIJK – NKBB ta rekonose i felisita sr Rudy Croes, un lider Arubano respeta, ex-minister di Hustisia, ex-presidente di parlamentu Aruba, ku su desishon I akshon balente I historiko di protesta pa debolbe su kondekorashon royal bek na Rey Willem Alexander. Sr Rudy Croes a vosifera su rason pa ekspresa e akshon di protesta I humiliashon na Rei komo hefe di estado I gobierno Hulandes ta motibu di su desapuntu kresiente durante anjanan pa e agreshon kolonial kresiente di politikonan Hulandes ku ta nenga di kambia direkshon pa un relashon di respeto mutuo entre tur partnernan den Reino.
Di akuerdo ku Sr Croes loke a pone realisa ku mester tuma un akshon drastiko pa stop e aktitud eskalante kolonial aki ta e aneksashon bergonsozo di Bonaire oi Sint Eustatius na 10-10-10 I esaki kontra di deseo di e pueblonan ku a rechaza esaki. Pero loke a pone disidi ku awo si ta basta ta e resiente arogansia Hulandes I abuso di poder ku e aresto illegal I violashon di derechonan fundamental di libertad di ekspreshon di e aktivista di derechonan humano James Finies riba dia di Bonaire 6 di september 2019 ku a bini ariba e dekapitashon I derokamentu kolonial di e gobierno demokratiko legitimo di Sint Eustatius dor di gobierno Hulandes na februari 2018.
E akshon heroiko aki di rechazo pa debolbe su medaya royal , por wordu konsidera e humiyashon di mas grandi pa Rei komo hefe di estado I gobierno Hulandes I mester sirbi komo un atvertensia na e gobierno Hulandes pa stop nan praktika di intimidashon.
Sr Rudy Croes un Arubano Antiano ku e akshon aki a demonstra mas kompashon pa e pueblo Boneriano su lucha pa libertat I igualdat kontrali na nos mes lidernan Boneriano ku ta keda miedoso.
NKBB a nota ku resientemente e partido UPB ku ta esun prinsipalmente komplise pa bende su mes pueblo Boneriano na 10-10-10, a selebra 50 anja di eksistensia bao di liderazgo di Ramonisto Booi ku ta kontinua ta dikta riba su muchanan lider di UPB James Kroon I e lider di MPB Sr Elvis Sjin Asjoe, kual nan tur ta di e mesun skol I doktrina pro gobernashon-kolonial- Hulandes . E gobierno aki ta lidera pa gezaghebber Rijna, un mensahero no-demokratiko pa e Hulandesnan remplasando e representante di reino su funshon di PR I kual Sr Rijna a kampanja e mesun rumbo di UPB I ta sostene e aktual status quo. Loke ta desapunta mas ta ku Ruman Ellis, e lider respeta fundado di UPB, ku a permanese silensioso tokante e akshonan illegal di UPB den transkurso di anjanan, a aparese I kibra su silensio I vosifera, ku e ta orguyoso di UPB, un deklarashon in-eksplikabel, pasobra UPB lo bai den historia komo e partido ku a debolbe e pueblo Boneriano bek den mannan di gobernashon kolonial Hulandes I sklabitud moderno I apartheid. Sr Ruman Ellis a perde e oportunidat pa publikamente uni su mes ku e pueblo Boneriano su rechazo total di e status illegal aki den e referendum di 18 dezember 2015. I pa e akshon aki e ta bira komplise ku UPB pasobra e la demonstra su loyalidat pa gobernashon kolonial Hulandes dor di no respeta e bos demokratiko, e 66% votonan-No, I di no tuma posishon kontra pa para e agreshon kolonial Hulandes.
NKBB ta karga e speransa ku Sr Rudy Croes su akshon di protesta pa debolbe su medaya bek na Rei lo sirbi komo ehempel pa otro lidernan Antinao pero espesialmente lo sirbi komo ehempel pa nos lidernan Boneriano ku a risibi similar medayan di honor. Awor nan lo tin oportunidat pa skohe I demonstra ku nan tin e pueblo Boneriano na pechu I sigui sr Croes su ehempel dor di duna nan medaya bek komo muestra di solaridat I protekshon di nan mes pueblo o si nan lo kontinua ta loyal na Rei I e gobierno Hulandes I kontinua ku e rumbo illegal di traishon di nan mes pueblo Boneriano.


text:
Mi ta pariente di defuntu
Schadefonds Geweldsmisdrijven t’ei pa hendenan ku a pèrdè nan próhimo a konsekuensia di violensia òf morto pa motibu di un delito di kulpa. E organisashon Schadefonds Geweldsmisdrijven ta mantené e siguiente kondishonnan.
1. Bo ta un pariente di defuntu (den sentido di e lei Wet schadefonds geweldsmisdrijven)
Komo pariente di defuntu bo por entregá un petishon den kaso ku bo kasá, partner (registrá), mayor, yu òf ruman a fayesé a konsekuensia di violensia òf morto pa motibu di un delito di kulpa.
2. A. E víktima a muri a konsekuensia di un krímen violento intenshonal
Komo pariente di defuntu bo por entregá un petishon den kaso ku e víktima a muri a konsekuensia di un krímen violento intenshonal. Un krímen violento intenshonal ta nifiká ku a usa violensia intenshonalmente, manera asesinato i homisidio.
Desgrasia no ta kai bou di esaki. Un ehèmpel: Un hende ta kana pasa i den su purá e ta dal den e víktima. Dor di esaki e ta kai di un manera desafortuná i fayesé. Esaki ta un desgrasia i no un krímen violento kometé intenshonalmente.
2B. E víktima ta fayesé a konsekuensia di morto pa motibu di un delito di kulpa
Komo pariente di defuntu bo por entregá un petishon den kaso ku e víktima a fayesé a konsekuensia di e asina yamá morto pa motibu di un delito di kulpa. Na Schadefonds pariente di defuntu ta bin na remarke den kaso ku nan a pèrdè nan próhimo dor di:
- morto pa kulpa den tráfiko;
- morto pa kulpa den sentido general.
Den kaso di kulpa den asuntunan di tráfiko (manera menshoná den artikulo 320 di Wetboek van Strafrecht BES) ta e komportashon di e sospechoso ta konta. Hopi bia un delito so no ta sufisiente pa por papia di kulpa. Por ehèmpel: si no a duna preferensia, hopi bia no ta sufisiente pa por papia di kulpa. Si e sospechoso sinembargo tabata kore demasiado duru i/òf a konsumí alkohòl, por papia mas lihé di morto pa kulpa.
Den kaso di kulpa den sentido general (manera menshoná den artíkulo 320 di Wetboek van Strafrecht BES) ta e komportashon di e sospechoso, e suseso i e sirkunstansianan ta konta. Ehèmpelnan di kulpa den sentido general por ta:
- venenamentu ku monóksido di karbon;
- aksidente ku arma di kandela;
- erornan médiko.
Aksidentenan riba nan mes no ta sufisiente pa por papia di morto pa kulpa. Morto pa kulpa ta trata di komportashon deskuidá: e sospechoso por a sa ku algu por a bai robes, pero tòg el a sigui hasié.
3. E krímen violento òf morto pa motibu di un delito di kulpa a tuma lugá den Hulanda Karibense
E krímen violento òf morto pa motibu di un delito di kulpa mester a sosodé den Hulanda Karibense. Si el a tuma lugá abordo di un barku òf avion Hulanda Karibense, tambe bo por bin na remarke na Schadefonds. E víktima no tabata biba na Hulanda Karibense, pero a muri akinan pa motibu di un krímen violento òf morto pa motibu di un delito di kulpa? E ora ei tambe bo por entregá un petishon na Schadefonds.
Pariente di víktima ku a muri a konsekuensia di krímen violento òf morto pa motibu di un delito di kulpa, ku a wòrdu kometé den Hulanda Oropeo, nos ta referí na www.schadefonds.nl.
4. Abo òf e víktima no a tuma parti den e krímen
Solamente si abo òf e víktima mes no tabata kulpabel na e krímen, bo por risibí e kompensashon di un solo bia. Na momentu ku ta analisá kiko a pasa, ta bai wak tambe kiko bo ròl i e esun di e víktima tabata. Den kaso ku bo òf e víktima tin parti den e krímen violento ta posibel ku bo no ta haña kompensashon. Ehèmpelnan ta:
- si bo òf e víktima a usa violensia promé;
- si bo i/òf e víktima tabata okupá boso mes ku aktividatnan kriminal (manera bendementu di droga).
5. No ta paga e daño di otro manera
Bo ta haña kompensashon di Schadefonds solamente si e malechor òf un kompania di seguro no a kubri e daño . Den sierto kaso kasi semper bo tin derecho riba kompensashon di e kompania di seguro. Por lesa mas tokante di esaki bou di kondishon 1.
Sí, bo por apliká na Schadefonds si bo no sa si bo ta bai haña sèn di otronan. Si al final tòg bo risibí kompensashon di e malechor òf kompania di seguro, por ta asina ku bo tin ku paga bèk e suma risibí di Schadefonds.
Den su desishon Schadefonds por tene kuenta tambe ku e suma ku e malechor òf kompania di seguro tin ku pagá bo. E ora ei bo no tin ku paga bèk despues.


text:
Deporte
Pitcher di Oakland ku a haña line-drive den kara: Chris Bassitt a bandoná Hospital…
This content is exclusive for members
Register or login to unlock this article
Deporte
Organisa na Sint Maarten: Abogado Karyl Bertrand orador di Konferensia Propiedat Intelektual i Anti Pirateria
WILLEMSTAD—Den dekada 80 i 90 mr Karyl Bertrand tabata un dje tenistanan di mas prometedor logrando sali kampeon hubenil di Korsou i Antias na varios okashon.
E virtutnan di un eks tenista el a sabi na komberti esaki den un pashon pa su trabounan komo abogado ku e ta ehersiendo no na nivel lokal so, sino internashonal. Dianan 29 i 30 di September Ministerio di Hustisia di Sint Maarten ta organisa un seminario tokante Propiedat Intelektual i Anti Pirateria.
Den e kuadro aki bufete di Bertrand Legal & IP Consultacy B.V. a keda aserka pa Ofisina di Propiedat Intelektual di Sint Marten pa ser un dje oradornan. mr. Karyl Bertrand a keda invita komo uniko abogado di Korsou pa partisipa den e seminario ku lo keda efektua na Simpson Bay Resort.
Esnan tambe ku lo partisipa n’e seminario aki ta entre otro kuerpo di douane i polisial di Sint Maarten i Minister di Hustisia di Sint Maarten. Tambe Ofisina di Propiedat Intelektual di Sint Maarten i huristanan di varios kompania di renombre mundial ku ta enkarga ku protekshon di marka riba nivel global i regional, representantenan di marka, kompanianan di St. Maarten i ekspertonan di merkadeo. mr. Karyl Bertrand no ta un deskonosi den Karibe pa lokual ta trata temanan di Propiedat Intelektual i Anti Pirateria.
Den pasado e tabata hasta miembro dje komishon Anti Pirateria di International Trademark Association (INTA) i a kordina un seminario tokante Anti Pirateria na Jamaica i Korsou. INTA t’e asosashon di huristanan di mas grandi na mundu kende anualmente sa organisa seminarionan ku partisipashon di mas di 10 mil miembro. INTA tin mas di 30 mil hurista ront mundu prosedente di mas di 190 pais i Korsou atraves di mr Karyl Bertrand tabata un digno miembro dje komishon menshona. Den kuadro dje seminario ku ta bai tuma luga na Sint Maarten, mr. Karyl Bertrand a keda aserka komo un eksperto pa trata e parti di Propiedat Intelektual i Anti Pirateria.
Deporte
Brazil a gana ku skor di 5-1 di Tunesia
TUNIS (C) – E selekshon di Brazil a logra otro triunfo den nan partidonan di fogeo.
E selekshon bou di gia di Tite a gana ku skor amplio di 5-0 di Tunesia.
For di den e promé tempu ya kaba Brazil a disidí e wega aki.
Tunesia tambe ta partisipá na mundial di 2022.
Brazil a gana ku golnan di Raphinha kende a nota na dos okashon.
Neymar i Richarlison tambe a nota .
Fanatikonan a tira e hungadó Richarlison ku banana.
E federashon di Brazil a reakshoná i a papia di rasismo
E ekipo di Tunesia a hunga henter e di dos tempu ku 10 hungadó debí ku Dylan Bron a risibí karchi kòrá.
Deporte
Hopi kos di drecha: Kòrsou ta bolbe pèrdè kontra di Indonesia
YAKARTA (C) – Nos selekshon di futbòl Kòrsou a bolbe sufri otro derota I e bia aki kontra di un rival ku no ta masha kos.
Pero e selekshon di nos tin hopi kos di drecha. No ta nada fásil pa nos. Ayera den apénas 3 minüt nos ta kai atras. Anto ta nèt kaminda nos punto debil ta pues nos defensa.
Nos hungadónan den defensa no ta den e mihó kondishon . Den e parti di ofensiva nos a krea algun oportunidat ayera pero no ku e suerte pa por a nota. Den di dos tempu nos ta logra empatá e wega na un gol .Ayera tambe nos a tuma nota kon na di 80 e hungadó Juninho Bacuna ta risibí un karchi kora I a pone ku nos mester a hunga ku 10 hungadó. Esaki mes a debilitá nos wega I a pone ku na di 87 Indonesia ta nota e gol di viktoria pa nan.Otro derota pa nos selekshon kual nos ningun lo por a spera mirando e rival ku no ta masha kos.
Nos selekshon si no ta e selekshon ku nos a yega di konosé. E falta algu I keremi mester bin algun kambio den esaki
Paso si sigi asina ta plaka benta afo I ningun bon hungadó no ta bin hunga pa nos. Alkontrali nos lo por pèrdè esnan ku ta bon I ku no ke bin sigi pèrdè tempu.
Importante pa wak kiko lo bai pasa ku nos selekshon .
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE